حزبایه‌تی و به‌حزبیبوون،یه‌كێتیی… – Knwe.org\nسەرەکی » وتار » ئازاد ئیبراهیم  » حزبایه‌تی و به‌حزبیبوون،یه‌كێتیی…\nحزبایه‌تی و به‌حزبیبوون،یه‌كێتیی نیشتمانیی كوردستان به‌نموونه\nئه‌گه‌رچی پێمانوابوو هه‌موو ده‌ستپێكی حزبایه‌تی پێش راپه‌ڕین و ساڵانی 1991 كه به شۆڕشه جیاوازه‌كان ده‌ستپێده‌كات، سه‌ره‌تای جوانن و پیرۆزن و باڵۆنی سیاسی و نه‌ته‌وه‌یی و شۆڕشگێڕیی و …هتد-مانی پڕكردبوو له غرور، به‌ڵام له‌ماوه‌ی رابردوودا چه‌ند كتێبێك بڵاوكرانه‌وه كه لێدان بوو له‌و ده‌ستپێكه. ئه‌و كتێبانه به نییه‌تی نه‌رێنی و هێزی شه‌ڕ بێت یان به هێزی خێر و ئه‌رێنی بێت، ئه‌وا نۆستالۆژیا و گێڕانه‌وه‌یه‌كی پۆزه‌تیڤی نووسه‌ران و گێڕه‌ره‌وه‌كان نییه. له‌دوای بڵاوبوونه‌وه‌ی ئه‌و كتێبانه گومانی له‌سه‌ر واقیعی حزبایه‌تی هه‌ڵچنیووه و نه‌وه‌ی نوێ پرسیاری قووڵیان هه‌یه له‌سه‌ر ئه‌م ده‌ستپێكه.\nبه‌هه‌ر لۆژیكێكی دژایه‌تی و هه‌ڵسه‌نگاندنێكی نه‌رێنی له ئه‌زموونی حزبایه‌تی بڕوانرێت له باشووری كوردستان بۆ قۆناغی پێش راپه‌ڕین، ناتوانێت هاوشان به‌و دۆخه هه‌ڵكشێت كه شۆڕشگێڕه‌كانی دوێنێی شاخ له ژینگه‌ی گوند و ده‌ره‌وه‌ی شاردا ئه‌و مرۆڤانه‌بوون كه ده‌سه‌ڵاته داگیركه‌ره‌كانی كوردستان هه‌میشه وه‌ك نه‌یاری خۆیان لێیان روانیون.\nئه‌گه‌ر ئێمه قۆناغی حزبایه‌تی یان ده‌ركه‌وتنی مۆدێلی حزب له كوردستان پۆلێن بكه‌ین، ئه‌وا ده‌توانین ئه‌م پۆلێنه بۆ سێ قۆناغ و وێستگه دابه‌ش بكه‌ین:\nیه‌كه‌م ـ قۆناغی پێش راپه‌ڕین\nئه‌م قۆناغه له هه‌ردوو قۆناغه‌كه‌ی تری حزبایه‌تی جوانتره، پێشمه‌رگه و پارتیزانه‌كان له‌م قۆناغه‌دا كوڕی یه‌ك دایك و باوك نه‌بوون، به‌ڵكو هه‌ر پێشمه‌رگه‌یه‌ك كوڕی چه‌ندان دایك و باوك بوون و هاووڵاتیانیش پێشمه‌رگه‌یان به كوڕی خۆیان زانیووه. پێشمه‌رگه له‌م قۆناغه‌دا شوێنێكی دیاری نه‌بووه پێی بووترێت ماڵی راسته‌قینه، به‌ڵكو هه‌موو ماڵه گوندییه‌ك و هه‌موو كونج و كه‌له‌به‌رێكی ئه‌م نیشتمانه ماڵی پێشمه‌رگه بووه. كاتێك ده‌بیستین پێشمه‌رگه‌كانی پێش راپه‌ڕین له كاتژمێره‌كانی دره‌نگی شه‌ودا ده‌یاندا له ده‌رگای ماڵه گوندنشین و لادێییه‌كان و پێشوازییان لێده‌كرا، ئه‌مه ده‌رخه‌ری ئه‌و راستییه‌یه كه وه‌ك چۆن پێشمه‌رگه هه‌موو ماڵێكیان به هی خۆیان زانیووه، هه‌ر به‌و جۆره‌ش ماڵه‌كان له پێشوازیی پێشمه‌رگه‌دابوون و ئامێزی پڕ سۆزی دایكایه‌تی و باوكایه‌تیشیان بۆ كردوونه‌ته‌وه.\nدووه‌م ـ قۆناغی 1991 بۆ 2003\nئه‌م قۆناغه قۆناغی جیابوونه‌وه‌ی خه‌باته له شاخ و شۆڕبوونه‌وه‌یه‌تی بۆ شار. داكشانی خه‌باتی شاخ بۆ خه‌باتی شار كه‌لێنێكی گه‌وره‌ی دروستكرد له نێوان حزب و هاووڵاتیان، ئه‌گه‌ر له قۆناغی یه‌كه‌مدا حزبایه‌تی خۆبه‌خشین و كوردایه‌تی بووبێت، ئه‌وا قۆناغی دووه‌م بازدانێكی گه‌وره بوو به‌سه‌ر چه‌مكی خه‌باتی شۆڕشگێڕیی و حزبایه‌تیدا، به‌ڵام بازدانێكی نه‌رێنی، بازدانێك كه له چوارچێوه‌ی هوتافه‌كانی شاخدا ئه‌م جۆره دابڕان و دووركه‌وتنه‌وه‌یه باس نه‌كراوه و نه‌بووه. مۆدێلی حزبایه‌تی له‌م قۆناغه‌دا نه‌ك فۆرمێكی مه‌ده‌نیی به مانا شاریبوونه‌كه‌ی وه‌رنه‌گرت، به‌ڵكو له كۆتاییه‌كانی ئه‌م قۆناغه‌دا حزبایه‌تی و حزبیبوونی تاك روو له‌پاشه‌كشێ و دابڕانی گه‌وره‌بوو به‌ڵام به‌یه‌كجاریی نا.\nسێیه‌م ـ قۆناغی 2003 بۆ 2020\nئه‌م قۆناغه ده‌توانین ناوی لێبنێین قۆناغی پێچه‌وانه، له‌م قۆناغی سێیه‌مه‌دا، هه‌موو فۆرمه‌كان و مۆدێله‌كانی حزبایه‌تی پێچه‌وانه‌ی قۆناغی یه‌كه‌می حزبایه‌تی بۆوه، ئه‌و حزبانه‌شی له‌نێوان ئه‌م ساڵانه‌دا دروستبوون و حزبی قۆناغه‌كانی یه‌كه‌م و دووه‌م نین، نه‌یانتوانی به فۆرمی حزبایه‌تی قۆناغی یه‌كه‌م بن و به‌هه‌مان پاكی و راستی قۆناغی یه‌كه‌م كار بۆ زه‌مه‌نی قۆناغی سێیه‌م بكه‌ن و مۆدێلێكی نوێ دابهێنن و دروستی بكه‌ن، به‌ڵكو له‌ناو هه‌مان چوارچێوه‌و شێوازی حزبی ته‌قلیدی و نه‌ریتی كوردیدا خۆیان راگه‌یاند، به‌شداریی سیاسیشیان هه‌مان فۆرمی حزبه‌كانی تره، وه‌ك چۆن حزبه‌كانی قۆناغی یه‌كه‌م و دووه‌م هیچیان له‌یه‌كتر جوودا نه‌بووه‌و هه‌ڵگری هیواو خه‌ونی گه‌نجانه و میلله‌ت نه‌بوون، ئه‌وا له قۆناغی سێیه‌میشدا چونكه حزبه نوێكانی ئه‌م قۆناغه ته‌قلیدی كۆنه‌كانی قۆناغی یه‌كه‌م و دووه‌میان كرده‌وه، ئه‌مانیش هه‌رزوو بوون به‌مایه‌ی نائومێدیی میلله‌ت. كاتێك تاكێك ره‌خنه له حزبێكی ئێستا بگرێت و پێیوایه هه‌موویان حزبه‌كانی پێشوون، ئه‌وا دوو جار هه‌ڵه نییه، ئه‌م بۆچوونه له‌لایه‌ك حزبه‌كانی ئێستاش ناتوانن مۆدێله كۆنه‌كه‌ی حزبایه‌تی تێپه‌ڕێنن، له‌لایه‌كیش هه‌موو ئه‌و سه‌ركردانه‌ی حزبێكی نوێ دروست ده‌كه‌ن، له‌مڕۆدا هه‌مان سه‌ركرده كۆنه‌كانی جارانی شاخن كه له‌قۆناغی یه‌كه‌مدا هه‌بوون و خه‌باتیان كردووه.\nله مۆدێله‌كانی حزبایه‌تی و به‌ئه‌ندامبوون یاخود به حزبیبوون له باشووری كوردستان، هێشتا له‌م رووه‌وه هیچ حزبێك نه‌یوانیووه مۆدێلی یه‌كێتیی نیشتمانیی كوردستان تێپه‌ڕێنێت. هێشتا هیچ حزبێك هێنده‌ی یه‌كێتیی نیشتمانیی كوردستان بنه‌ماكانی حزبی مۆدێرن و هاوچه‌رخی تێدا نابینرێت.\nئه‌ندامبوون له ریزه‌كانی یه‌كێتیدا جیاوازه له ته‌واوی حزبه‌كانی دیكه‌ی كوردستان، مۆدیله‌كانی حزبایه‌تی یان حزبی ته‌واو داخراو و بنه‌ماڵه‌یین به درێژایی ته‌مه‌نی خۆیان، یاخود حزبگه‌لێكن كه حزبی پۆپۆلیست و هه‌ڵتۆقیوی راگوزه‌رن، یان حزبگه‌لێكن كه رێژه‌ی ده‌نگده‌ر و ئه‌ندامبوونیان په‌یوه‌سته به پاشخانێكی تایبه‌تیی ئیسلامی و ئاینییه‌وه.\nئه‌گه‌ر تاكه حزبێك له باشووری كوردستان هه‌بێت ناوی بنێین حزبی ئایدۆلۆژیی یان مه‌ده‌نی یان سۆشیال دیموكرات …هتد-یش، ئه‌وه یه‌كێتیی نیشتمانیی كوردستانه، سه‌رجه‌م حزبه‌كانی دیكه حزبی گۆڕانكاریی و حزب گه‌لێك نین ئومێدی دنیابینی و گۆڕانكارییان لێ بكرێت. ره‌نگه ئه‌م دیده‌ی ئێمه به حزبی وه‌ربگیرێت و قبوڵ نه‌كرێت، به‌ڵام له‌و ئاراسته حزبییه‌دا كه له به‌شی باشووری كوردستان ده‌بینرێت، هه‌رچی حزبه ئیسلامی و ئوسوڵییه‌كانن تا ئه‌ندازه‌یه‌ك ده‌توانن هه‌نگاو بهاوێژن و قسه له‌سه‌ر كۆمه‌ڵگه‌یه‌كی كراوه بكه‌ن كه رێسا و پیرۆزییه‌كانی خۆیان نه‌كه‌وێته ژێر هه‌یمه‌نه و ده‌سه‌ڵاتی شارستانییه‌تی نوێوه، ئه‌و حزبانه‌یشی زیاتر مێنتاڵێتی خێڵ تێیدا باڵایه، هه‌موو ده‌ستكاریكردنی كۆمه‌ڵگه یان هه‌ر كرانه‌وه‌یه‌ك به‌ده‌ستكاریكردنی ئه‌و هه‌یكه‌له خێڵه‌كییه تێده‌گه‌ن له هه‌ره‌می حزبی ئه‌واندا هه‌یه.\nله حزبی خێڵه‌كیدا، یان له‌ناو مێنتاڵێتی خێڵدا، گۆڕانكارییه‌كان چه‌نده قووڵ بڕۆن و شۆڕببنه‌وه، ناتوانن بگه‌نه لوتكه‌ی هه‌ره‌می حزب، ده‌كرێت ئه‌و جۆره حزبانه له ده‌ره‌وه‌ی چوارچێوه خێڵه‌كییه‌كه‌ی قسه‌ی له‌سه‌ر دیموكراسی هه‌بێت، ده‌كرێت باسی یاساو ئازادیی بكات، ده‌كرێت پاشگری ناوی دیموكراسی بۆخۆی هه‌ڵبژێرێت، به‌ڵام دواجار ناتوانێت ده‌ستكاریی ستراكچه‌ری خۆی بكات. ئه‌وه‌ی یه‌كێتیی نیشتمانیی كوردستان له‌ته‌واوی حزبه‌كانی دیكه‌ی كوردستان جیاده‌كاته‌وه له هه‌رسێ قۆناغه‌كه‌دا ئه‌وه‌یه حزبی نێو واقیعی سه‌رده‌مه، چۆن له 1975 ده‌ست پێده‌كات وه‌ك قۆناغی پێش راپه‌ڕین، به‌هه‌مان شێوه له‌دوای 1991 تاكو 2003 پێشه‌نگ بووه له بنیاتنانی حكومه‌ت و په‌رله‌مان و هه‌ڵبژاردندا، له‌دوای 2003شه‌وه بۆ ئه‌مڕۆ دیسان یه‌كێتی تاكه حزبی سه‌ر گۆڕه‌پانی سیاسیی كوردستانه كه بێ پشوودان به‌دوای خه‌ونی له‌مێژینه‌ی ئه‌م میلله‌ته‌دا ده‌گه‌ڕێت و خه‌بات له‌و پێناوه‌دا ده‌كات.\nئه‌م حزبه‌ی كه ناوی یه‌كێتییه ئه‌ندامبوون تێیدا ئاسانه!، به‌ڵام جێبه‌جێكردنی كۆی گشتی بنه‌ماو ئه‌ركه حزبی و نه‌ته‌وه‌یی و نیشتمانییه‌كانی ئه‌م حزبه قورسه و تاكو قۆناغه‌كانی خه‌باتی نه‌ته‌وه‌یی قورس بێت، ئه‌ركه‌كانی هه‌ڤاڵانی ئه‌م حزبه‌ش قورستر ده‌بێت. ناكرێت كه‌سێك ئه‌ندامی ئه‌م حزبه بێت و نه‌ته‌وه‌ییه‌كی عه‌یاره بیست و چوار نه‌بێت، ناكرێت هیچ كه‌سێك كه خۆی به هه‌ڤاڵ ده‌زانێت، دروشمه‌كانی (یه‌كێتی) به‌رزكردبێته‌وه، به‌ڵام بڕوای به پرسی (نیشتمان ــ كوردستان) نه‌بێت و تاكو دوا پله‌ی شه‌هاده‌ت له‌پێناو ئه‌و دروشمانه نه‌جه‌نگێت.\nئه‌م حزبه وه‌ك چۆن له‌ده‌سپێكی شۆڕشدا قوربانیی داوه بۆ نه‌ته‌وه و نیشتمان، له‌ئێستاشدا هه‌مان دنیابینی هه‌یه، گرنگ نییه چه‌ندان ده‌یه كه‌وتۆته نێوان ده‌ستپێكی دامه‌زراندنی یه‌كێتی بۆ ئێستای یه‌كێتی، به‌ڵكو ئه‌وه‌ی ماوه و یه‌كێتی پێداگریی له‌سه‌ر ده‌كات، بنه‌ما نه‌ته‌وه‌یی و نیشتمانی و پیرۆزییه‌كانی ئه‌م میلله‌ت و نیشتمانه‌یه و یه‌كێتی لای نه‌داوه له‌و بنه‌مایانه.\nئه‌ندامبوون له ریزه‌كانی یه‌كێتیدا ئه‌ندامبوونێك نییه له‌لایه‌ك مه‌به‌ستدار و تموحی مادیی تێدابێت و له‌لایه‌كیش ئه‌ندامبوونێك نییه بۆ به‌هێزبوونی پێگه‌ی حزبی خۆی، له‌ڕاستیدا هه‌موو ئه‌ندامبوونێك له رێزه‌كانی یه‌كێتیی نیشتمانیی كوردستان، واته گه‌وره‌بوون و به‌هێزبوونی گوژمه‌ی هێزی سیاسی یه‌كێتی له خزمه‌تكردن به‌م نیشتمان و میلله‌ته.\nهه‌موو به‌ئه‌ندامبوونێك له‌ناو یه‌كێتیدا رێژه‌یه‌ك دڵنیایی هه‌یه ببێته قوربانی له‌پێناوی نیشتمان، هه‌موو چه‌ك هه‌ڵگرتنێك له ریزه‌كانی یه‌كێتی ده‌رخه‌ری ئه‌و واقیعه‌یه یه‌كێتی له هه‌موو حزبێكی كوردی زیاتر له‌گه‌ڵ نه‌یاره‌كانی كورد پێویستی به زمانی چه‌ك هه‌بووه له به‌عسه‌وه بۆ تیرۆریستانی داعش و له‌ئاینده‌یش.\nئه‌و دوو ره‌هه‌نده نه‌ته‌وه‌یی و نیشتمانییه‌ی كه یه‌كێتیی پێ ده‌ناسرێته‌وه، هه‌میشه خاڵی به‌هێزی مانه‌وه‌ی یه‌كێتی بووه له‌وكاته‌وه‌ی یه‌كێتی شه‌ڕی داگیركاره‌كانی كوردستانی كردووه، تاكو ئێستا كه له‌لایه‌ن هه‌مان داگیركاره‌وه سزای یه‌كێتی ده‌درێت و سیاسه‌ت و جووڵه‌كانی یه‌كێتی ده‌وه‌ستێنرێت به‌بیانووی ئه‌وه‌ی به‌یه‌ك پانتایی باش له‌هه‌موو كوردێكی نه‌ته‌وه‌یی و نیشتمانییه‌وه نزیكه له هه‌ركوێی ئه‌م جیهانه‌دابێت. بۆیه ئه‌ندامبوونیش له‌م حزبه‌دا جوانه، ده‌بێت هه‌موو ئه‌ندامێك نه‌ته‌وه‌یی و نیشتمانی بێت و چاوه‌ڕێی سزاش بكات. نه‌ته‌وه‌ییبوون و نیشتمانیبوونیش كه‌لتووره و له‌گه‌ڵ گه‌وره‌بوونی یه‌كێتی ئه‌ویش گه‌وره‌بووه.\nیه‌كێتیی نیشتمانیی كوردستان له‌گه‌ڵ دامه‌زراندنیدا هه‌موو شێوه‌كانی حزبایه‌تی و چالاكییه‌كیی سیاسی له باشووری كوردستان تێپه‌ڕاند، قۆناغ له‌دوای قۆناغ ئه‌م حزبه هه‌نگی نوێ و مۆدێلی جیاوازی كاری سیاسی و رێكخراوه‌یی تاقی ده‌كاته‌وه، له‌دوای نزیكه‌ی چوار ده‌یه و نیو له دامه‌زراندنی یه‌كێتی، كه‌چی هێشتا هیچ حزبێكی سیاسی و نه‌ته‌وه‌یی و نیشتمانی و دیموكراسی و …هتد نه‌هاتووه بتوانێت مۆدێلی كاری سیاسی و حزبایه‌تی یه‌كێتیی نیشتمانیی كوردستان تێپه‌ڕێنێت و مۆدێلێكی نوێ دابهێنێت، له‌م كاروانه‌شدا هێشتا یه‌كێتیی نیشتمانیی كوردستان له‌پێشی پێشه‌وه‌ی كاروانه‌كه‌دایه و هه‌رخۆی سه‌رقافڵه‌ی مۆدێلی حزبایه‌تی و خه‌بات و داینه‌مۆی ئازادیی و دیموكراسییه.\nله‌كاری حزبی و به‌حزبیبووندا، هیچ حزبێك هێنده‌ی یه‌كێتی و یه‌كێتییه‌كان شانازی رێباز و فه‌لسه‌فه و سه‌ركرده و شه‌هید و ئه‌زموون و نه‌ته‌وه‌ییبوون و نیشتمانیبوون و پاكێتیی خۆیی پێنابڕێت، ئه‌م حزبه له‌كاتێكدا موڵكی باشووری كوردستانه، به‌ڵام پارچه‌كانی تری كوردستانیش به حزبی خۆیانیان زانیووه و له رابردوودا خوێنی به‌هه‌رچوار پارچه‌كه به‌خشیووه و ئێستاش چالاكیی سیاسی و رووناكبیریی و ڕێكخراوه‌یی حزبه‌كانیتریش له پارچه‌كانی تری كوردستان له‌ژێر ده‌سه‌ڵات و له ناوچه‌كانی یه‌كێتیدایه، كه ئه‌مه‌ش له‌گه‌ڵ ئه‌وه‌ی زۆرجار به‌زیان بۆ یه‌كێتی شكاوه‌ته‌وه، به‌ڵام ده‌ستی به‌ڕووی هیچ حزبێكه‌وه نه‌ناوه و پێی نه‌وتوون چالاكییه‌كانتان بگوازنه‌وه پارچه كوردستانه‌كه‌ی خۆتان!\nیه‌كێتی له‌ڕابردوودا و ئه‌و ده‌مه‌ی كاریزماو رابه‌ری رۆحی مام جه‌لال كه له باڵێكی ناو پارتی جیاده‌بێته‌وه و ئه‌و دۆخه‌ی پێ قبوڵ ناكرێت كه له‌ناو پارتیدا ده‌چه‌سپێندرێت، ئه‌وه نه‌ك خیانه‌ت نابێت، به‌ڵكو له‌ڕاستیدا ئه‌وه تێپه‌ڕاندنی هه‌موو ئه‌و رابردووه‌یه كه هه‌یكه‌لی حزبی كوردی له‌سه‌ر بنیادنراوه، له داهاتوویشدا مادام هێشتا حزبێك نه‌هاتۆته مه‌یدان مۆدێلی یه‌كێتی تێپه‌ڕێنێت، كه‌واته یه‌كێتی حزبی گه‌له و گه‌ل بڕیاریداوه ئه‌م حزبه له‌م مه‌رته‌به باڵایه‌دا بووه‌ستێت و بمێنێته‌وه. ئه‌وه واقیعی كوردستان و دۆزی ره‌وای گه‌له‌كه‌مان بوو له رابردوودا بووه زاده‌ی له‌دایكبوونی یه‌كێتی، ئێستاش ئه‌وه چه‌رخه و ره‌وڕه‌وه‌ی مێژوو و گۆڕانكارییه سه‌رده‌مییه‌كانه زه‌روره‌تبوونی یه‌كێتی وه‌ك مۆدێلێكی باوی جیهانی ده‌هێڵێته‌وه.


بۆچی توندوتیژی دەبێت بە خەسڵەتی ململانێ سیاسیی و کۆمەڵایەتییەکان؟\nیەکێک لەو چەمکە تیۆرییانەی کە رەنگە بتوانێت ھاریکارمان بێت بۆ تێگەیشتن لە دونیای ئەمڕۆمان، چەمکی ”بزوتنەوە کۆمەڵایەتییە نوێیەکان“ە. مەبەستی سەرەکیی لە بەکارھێنانی ئەم چەمکەدا تێگەیشتنە لە کردەی ھەوڵدان بۆ بەرپاکردنی گۆڕانکاریی و بەھای کۆمەڵایەتیی نوێ، بۆ دەستکاریکردنی ئەو دونیا و پەیوەندییانەی کە باڵادەستن. ئەم چەمکە خەسڵەتێکی نوێ لە کولتوری ململانێی کۆمەڵایەتیی نیشاندەدات کە زۆرجار لەدەرەوەی ئۆرگان و بونیادی پارتی سیاسییدا، لە دەرەوەی دەزگا گشتیی و رەسمییەکاندا ھەوڵی دەستکاریکردنی پەیوەندییەکانی دەسەڵات و بەھا سیاسیی و کۆمەڵایەتییەکان دەدات. ئەم بزوتنەوانە فۆرمێکی نوێ لە ئەکتیڤیزمی سیاسیی و کۆمەڵایەتیی دەھێننە ئاراوە کە سەر بە شێوە تەقلیدیی و سونەتییەکانی کردەی سیاسیی و کۆمەڵایەتیی ناو پارت و رێکخراوە سیاسییەکان نین.\nلەڕوی مێژوییەوە لە شەستەکانی سەدەی بیستەمەوە زاراوەی ”بزوتنەوە کۆمەڵایەتییە نوێکان“ لە خۆرئاوا دەچێتە ناو ئەدەبیاتی سیاسییەوە، لەوێنەی بزوتنەوەی (68)و پاشان بزوتنەوەی ئاشتیی و ژینگە و ژنان و دژە راسیزم و ھتد. ئەم زاراوەیە ھێمایە بۆ جیاکاریی لەگەڵ ”بزوتنەوە کۆن“ەکان کە بە پلەی یەکەم بە بزوتنەوەی کرێکاران ناسرابو. ئەم بزوتنەوە کۆمەڵایەتییە نوێیانە لەسەردەمێکدا ھاتنەکایەوە کە بە قۆناغی ”جێگیریی ئابوریی“ و ”ئاشتیی کۆمەڵایەتیی“ و ”کۆتایی ئایدیۆلۆژیا“ لە خۆرئاوادا، ناودەبرا. ململانێی نێوان کار و سەرمایە و پەیوەندیی نێوان چینەکان ئەو ئاکارە دوژمنکارانەی جارانی نەمابو، لەبری ئەمە باسی ”رێکەوتن“ یان ”لێکنزیکبونەوەی چینایەتیی“ دەکرا لە چوارچێوەی ”دەوڵەتی خۆشگوزەرانیی“دا.\nبەشێوەیەکی گشتیی ئەم بزوتنەوە کۆمەڵایەتییە نوێیانە سێ خەسڵەتی سەرەکییان ھەیە: یەکەم، لەڕوی کۆمەڵایەتییەوە فرەبنکەن و تەعبیر لە بەرژەوەندیی چینێکی دیاریکراوی کۆمەڵایەتیی ناکەن. دوھەم، نابن بە رێکخراوی شاقوڵیی لە فۆرمی حیزبی سیاسیی یان سەندیکادا، بەڵکو وەکو رێکخراوێکی ئاسۆیی کاردەکەن و دەبن بە ھێزی فشار لەناو روبەری گشتییدا. سێھەم، بەشێوەیەکی گشتیی خەبات بۆ بەھای مادیی و دەستکەوت ناکەن، بەڵکو بۆ بەھای سیاسیی و ئینسانیی و ژینگەیی و جێندەریی دەیکەن. پرسی سەرەکیی بۆ ئەوان بەتەنھا سەرلەنوێ دابەشکردنەوەی داھات و سەروەت و سامان نییە، بەڵکو بەرھەمھێنانی بەھای کۆمەڵایەتیی و سیاسیی و فەرھەنگیی نوێیە.\nگرنگترین ھۆکار بۆ توانای سەرھەڵدان و چالاکبونی بزوتنەوەی کۆمەڵایەتیی نوێ بریتییە لە بونی فەزایەکی دیموکراسیی و رێزگرتن لە مافی رادەربڕین و رێکخراو دروستکردن و کراوە بەڕوی پلورالیزمی سیاسیی و فەرھەنگییدا، ھتد. کەسانی سەر بەم بزوتنەوانەش سەر بە چینەکانی خوارەوە نەبون، بەڵکو زۆرینەیان سەر بەچینی ناوەڕاست و خوێندەوار و گەنجبون. ھەمو بزوتنەوەکەش لە پیاوان پێکنەھاتبون، بەڵکو ژمارەیەکی گەورەی ژنان تیایدا ئامادە و چالاک بون. ئاشکرایە بەشێکی زۆری ئەم ژینگە سیاسیی و کۆمەڵایەتیی و فەرھەنگییەی دروستبونی بزوتنەوەی کۆمەڵایەتی نوێ لە کوردستاندا بونی نییە، بەڵام ئەمە مانای ئەوە نییە ئەم چەمکە ناتوانێت ھاریکارمان بێت بۆ بینینی ھەندێک لە کێشە بنەڕەتیی و بونیادییەکانی دونیای ئێمە.\nبۆ نمونە لە ھەرێمی کوردستاندا چەند سەد رێکخراوێکی مەدەنیی بونی ھەیە کە دەچنە خانەی بزوتنەوەی کۆمەڵایەتیی نوێوە؛ چینێکی ناوەندی گەورەی خوێندەوار لە ئارادایە، شێوازی جیاوازیی ئەکتیڤیزمی کۆمەڵایەتیی سەریھەڵداوە، ھۆشیاریی بە پلورالیزمیی سیاسیی و فەرھەنگیی لە ھەموکات بەرزترە، بەڵام کێشەکە لەوەدایە زۆرینەی رەھای ئەو ئۆرگان و رێکخراو و چالاکەوانانە لەلایەن دەسەڵاتەوە، یان کەسایەتییەکی سیاسیی سەر بە دەسەڵاتەوە، یان ئەندامانی خێزانە سیاسییە حوکمڕانەکانەوە ئاراستەدەکرێن و زۆرجاریش ئیملای کردە کۆمەڵایەتیی و رۆشنبیرییەکانیان دەکرێت. دەشێت لێرەدا دو پرسیار بکەین. یەکەم، بۆچی ئەم رێکخراوانە ناتوانن ببن بە بزوتنەوەیەکی کۆمەڵایەتیی سەربەخۆ و ھێزی فشار بۆسەر دەسەڵات؟ دوھەم، بۆچی لە ھەرێمدا تەنھا دروستکردنی حیزبی سیاسیی دەبێت بە کەرەستەی خەباتکردن بۆ گۆڕانکاریی و بۆچی خۆپیشاندانەکان گەر لەلایەن حیزبەکانەوە رێکنەخرێن، ھەمیشە ڕو لە توندتوتیژیی دەکەن؟\nوەڵامی پرسیاری دوھەمیان قورس نییە؛ خۆپیشاندان لەناو ئەم دەسەڵاتە سوڵتانییەدا ناچێتە خانەی کردەیەکی مەدەنییەوە، چونکە وەکو مافێک سەیر ناکرێت، بەڵکو وەکو مەترسییەک دەبینرێت کە گوایە دەستێکی دوژمنکارانە، زۆرجار دەرەکیی، لەپشتەوەیە. دەسەڵاتی کوردیی دەسەڵاتی ھەڵھێنانی تیۆری پیلان و موئامەرەیە لە ھەمو وەرزەکانی حوکمڕانیکردنیدا و بەردەوام بەدوای دوژمنێکی ناوەکیی وەھمییەوەیە. جگە لەمە ئەوەی لە دونیای ئێمەدا دەستنیشانی بڕی ھەرەزۆری پەیوەندیی نێوان دەسەڵاتداران و کۆمەڵگا دەکات ترس و توندوتیژییە، چونکە ئەم دەسەڵاتدارێتییە نەک تەنھا باوەڕی بە ماف نییە، بەڵکو بە لۆژیکی ئاغا و رەعیەت مامەڵە لەگەڵ تاکەکەس و گروپەکاندا دەکات. رەعیەتش جگە لە گوێڕایەڵییەکی بەردەوام ھیچ مافێکی دیکەی نییە. خاڵێکی تر کە جێگای لەسەروەستانە ئەوەیە تێڕوانینێک لە دونیای ئێمەدا بوەتە باو کە پێیوایە ھەمو خۆپیشاندانێک دەبێت بە راپەڕین یان شۆڕش دژ بە سیستەمە سیاسییەکە کۆتاییبێت. خۆپیشاندانی بزوتنەوە کۆمەڵایەتییەکان لە دونیادا تەنھا ئاشتیخوازانە نین، بەڵکو ھەندێجار پڕن لە توندتوتیژیی، بەڵام وەک خۆپیشاندانەکانی کوردستان نین کە لە پشتی زۆربەی خۆپیشاندانەکانەوە خواستی راپەرینی ھەیە و ھەمو بەرخوردێکی دەسەڵاتیش لەگەڵیاندا توندوتیژییەکی بێسنورە. خاڵێکی دیکە کە شتێکمان لەسەروی توندوتیژیی خۆپیشاندانەکان پێدەڵێت ئەوەیە ساڵانێکە کۆمەڵگای ئێمە زۆربەی رێگا ئاشتیی و مەدەنییەکانی تاقیکردۆتەوە، کەچی یەک داواکاریی جێبەجێنەکراوە کە خەڵک روبەڕوی دەسەڵاتیان کردبێتەوە. نەک ھەر ئەمە، بەڵکو لە دونیای ئێمەدا بازنەکانی دەسەڵات تا دێت بچوکتر دەبێتەوە و بەکردەوەش لەسەر چەند خێزان و کەسایەتییەکی ناو سیستمە سیاسییەکە و دەرەوەی سیستمەکە تاپۆکراوە.\nھاوکات جگە لە قەتیسمان و لۆکاڵییبونی خۆپیشاندانەکان لەناوچەی سلێمانیی کە یەکێکە لە کێشە و خەسڵەتە ھەرە سەرەکییەکانی ململانێ و ناڕەزاییدەربڕین لە دونیای ئێمەدا، دەسەڵات لە ھەرێمی کوردستاندا خەسڵەتی جیوەی ھەیە، پێکھاتێکە نە دەگیرێت و نە لۆکالیزە دەکرێت. ھەر ئەمەشە وادەکات کە پێکدادان و توندوتیژیی ببێت بە دەرئەنجامێکی لۆژیکی ھەمو خۆپیشاندانێک، چونکە خەڵکی ئێمە شوێنێکی نییە بەرامبەری بوەستێت کە بەرجەستەکەری سەرەکیی دەسەڵات بێت و داخوازییەکانی روبەڕوبکاتەوە، نە مەڵبەندەکانی یەکێتی و نە لقەکانی پارتی مەرکەزی دەسەڵاتن، بۆ ئەوەی خەڵک لە سلێمانی داواکانیان روبەڕو بکاتەوە و نە رێگەشیاندەدرێت بڕۆن بۆ ھەولێر بەرامبەر بە پەرلەمان و حکومەت ناڕەزایەتییەکانیان نیشانبدەن. تەنانەت ئەگەر ئەم کارەشیان بۆ ئەنجامبدرێت، دیسانەوە پەرلەمان و حکومەت ھەڵقە سەرەکییەکانی ئەم دەسەڵاتە نین و چەندان ھەڵقەی تری دەسەڵات لەدەرەوەی ئەواندا ھەن کە بەبێ توندوتیژیی زۆر خۆپیشاندەران نایانگەنێ. ئەم دۆخە وادەکات خۆپیشاندەران ھەم نەزانن رو لە کوێ و کێ بکەن، بۆ ئەوەی وەک دەسەڵات بەرامبەری بوەستنەوە، ھەم ماندوشبن لە درۆ و بێباکیی و گەندەڵییە قوڵ و فراوانەکانی سیستەمی حوکمڕانیی لە وڵاتدا و ھەم نەبونی گوێگر و بەرپرسیارێک بیەوێت گوێ بۆ داواکاریی و کێشەکانیان بگرێت و ھەوڵی چارەسەرکرنیان بدات. لەمەش بترازێت دەسەڵاتداران لە کۆمەڵگای ئێمەدا دونیایەکیان دروستکردوە کە ناتوانن دەستکاریی بکەن بەبێ ھەڵوەشاندنەوەی بڕێکی گەورە لە پایەکانی سیستمە سوڵتانییەکە. ئەم دەسەڵاتە گیری خواردوە بە دەستی چارەکەسەدەیەک حوکمڕانیکردنێکی خراپ و وێرانەوە، بەدەست زمان و مژدە و بەڵێن و خۆشیی و ناخۆشییەکانی خۆشییەوە، گیری خواردوە بەدەست ئەو یاسایانەوە کە خۆی دەریکردون، بەدەست ئەو دەزگایانەوە کە تەنانەت گەر وەک دیکۆریش ئامادەبن ھەر گرفتیان بۆ دروستدەکەن، لەوانەش بۆ نمونە پەرلەمان.\nوەڵامی پرسیاری دوھەمیان ئاڵۆزترە و پێویستی بە تێڕامان و لێکۆڵینەوەی زۆر ھەیە، بەڵام ئێمە دەمانەوێت لێرەدا دەستنیشانی ھەندێک لەو ھۆکارانە بکەین.\nیەکێک لە خەسڵەتەکانی کۆمەڵگای ئێمە و بەتایبەت ناوچەی سلێمانی، بەرھەمھێنانی گروپی نوێیە کە دەتوانن رۆڵی ستراتیژیی لەناو کایەی رۆشنبیریی و ھونەریی و سیاسییدا بگێڕن. ئەم گروپانە بەشێوەیەکی گشتیی بەرھەمی شارن. شار بەمانای بونی تۆڕێک لە پەیوەندیی دابەشکردنی کار و توانای نوێی خۆڕێکخستن و ئامادەگیی گروپی کۆمەڵایەتیی نوێ کە بزاوتی کۆمەڵایەتیی و رۆشنبیریی نوێی بەرھەمدەھێنن. ئەم گروپە نوێیانە لەم سەردەمی گلۆبالییەدا لەڕێگای چەندین کەناڵ و بە شێوازی جیاواز بەسەر دونیای دەرەوەی خۆیاندا کراوەنەتەوە و تەکنەلۆژیای نوێیان لەبەردەستدایە بۆ دروستکردنی گوتار و مۆدێلی خۆڕێکخستن و کەرەسەی ناڕەزاییدەربڕین.\nھەرچی پەیوەندی بە کایەی سیاسەتەوە ھەیە، گەر تەماشای نەخشەی سیاسیی ھەرێمی کوردستان بکەین دەبینین ھەر سەردەمەو ھێزێک تیایدا گوتارەکانی باڵادەستدەبێت و ئەوانی تر بەرەو لاوازیی دەچن یان لانی کەم نابن بە تاکە ھێز کە نوێنەرایەتیی ھەمو کۆمەڵگای ئێمە بکات. سەردەمانێک حیزبی شیوعیی بو، پاشان پارتی دیموکرات دروستدەبێت و ھەیمەنەی خۆی لەناو کۆمەڵگای ئێمەدا دروستدەکات و ململانێی حیزبی شیوعیی دەکات، لە شەستەکاندا پارتی دابەشدەبێت بەسەر دو گروپی ستراتیژیی مەلایی و جەلالیی و، پاش شکستی (74)یش لە ناوەڕاستی ھەفتاکاندا یەکێتی و دروستدەبێت و لەناو یەکێتیشدا کۆمەڵە، پێش راپەڕینیش ھێزە چەکدارە سیاسییە بچوکەکان بەرە لەگەڵ پارتیی و یەکتێیدا دروستدەکەن. لە کۆتایی ھەشتاکان و سەرەتای نەوەدەکانیشدا چەندین گروپی سیاسیی نوێی چەپگەر و ئیسلامیی دروستدەبن. لەم مێژوە درێژەدا ململانێی توندوتیژ و جەنگ یەکێکە لە ئامرازە ھەرە سەرەکییەکانی بەلاداخستنی ململانێ سیاسییەکان. ئەمەش وایکردوە شەڕی ناوخۆ ببێت بە بەشێکی دانەبڕاو لە مێژوی سیاسیی ئێمە. لەڕاستیدا جەنگ ئەوەندەی دەرەنجامی دروستبونی گروپ و ھێزی سیاسیی نوێیە، ئەوەندە پابەستی دوبارەبونەوەی بونیادێکی دێرین نییە لە کۆنی کۆنەوە بۆ ئەمڕۆ درێژبوبێتەوە. لە دوای راپەڕینیشەوە بزوتنەوەی کۆمەڵایەتیی و رۆشنبیریی و میدیایی نوێ و رەخنەیی سەرھەڵدەدەن، تا ئەو شوێنەی لە ساتێکدا بەشێکی زۆری ئەم گروپە ناڕازییانە دەچنە ناو بزوتنەوەی گۆڕانەوە و لەوێدا فۆرمێکی سیاسیی و رێکخراوەیی بە داواکارییەکانیان ئەدەن. ئەم قۆناغەش یەکێک بو لە قۆناغە مەترسیدارەکانی ناو کۆمەڵگای ئێمە و فۆرمێکی تایبەت لە جەنگی رانەگەیەنراو روبەڕوی بزوتنەوەی گۆڕان و ئەندامان و ھەوادارانی بوبوەوە، بەر لە دروستبونی بزوتنەوەی گۆڕانیش ھەوڵدانی بەردەوام بۆ کڕین و بێدەنگکردن و تێرۆرکردنی کەسایەتی ئەندامانی بزوتنەوە ڕۆشنبیریی و میدیایی و کۆمەڵایەتییەکان بەبەرفراوانی لەئارادابو.\nلە ئێستاشدا بێگومان گروپی جیاواز لە کۆمەڵگای ئێمەدا ھەن کە ھێشتا کردەی ستراتیژییان نییە و ناتوانن خۆیان رێکبخەن خۆیان لە ”گروپی ناڕازیی“ەوە بگۆڕن بۆ ”گروپی ستراتیژیی“، لە ھەمانکاتیشدا گروپی نوێ لەدایکدەبێت کە لەناو کایەی سیاسەتدا دەیەوێت رۆڵی ستراتیژیی بگێڕێت، ”نەوەی نوێ“ بە نمونە. دیارە ھەمو خۆڕێکخستنێکیش مانای دروستکردنی حیزب و لیست و جوڵانەوەی نوێ نییە، بەڵام کێشەکە لەوەدایە تا ئەم ساتەش لە کۆمەڵگای ئێمەدا ململانێی سیاسیی تاکە رێگایەکە بۆ دەستکاریکردنی پێکھاتی دەسەڵات. ئەم ھێزە نوێیانە چەندە ئاشتیخوازیش بن، ململانێکەیان لەکاتی روبەڕوبونەوەدا لەگەڵ ئەم سیستەمە سیاسییەدا دەچێتە ناو خانەی ململانێیەکی توند و تیژەوە، چونکە ئەم مۆدێلە لە دەسەڵات نە رێگای ریفۆرمکردن دەدات و نە ئامادەشە ریفۆرمی ناوەوەی خۆی بکات. توندوتیژیش ئامرازی ژمارە یەکی حوکمڕانیکردنیەتی.\nسەرجەم وتارەکانی مەریوان وریا قانع و ئاراس فەتاح\nمەرگی نەوشیروان مستەفا و ماناکانی سیاسەت...\nدیسانەوە دەوڵەتی کوردیی، دیسانەوە درۆی گ...\nدوازدە تێز لەسەر دۆخی ئەمڕۆکەی کوردستان...\nدیسانەوە شەڕی دەستەویەخە...\nبارزانی دوای ھەشت ساڵ...\nلەرێككەوتنی ستراتیژییەوە بۆ ستراتیژی بەئ...


بەفەرمی ئەپڵ لە ٢١ ئەم مانگە کۆنگرە دەبەستێت + پێشبینی چی دەکرێت؟ – کەی ئای تی ئێن\nئەپڵ 10, ئازار 2016\nبەفەرمی ئەپڵ لە ٢١ ئەم مانگە کۆنگرە دەبەستێت + پێشبینی چی دەکرێت؟\nوەکو چاوەڕوان دەکرا بۆ دواجار ئەپڵ ڕۆژی ٢١ ئەم مانگەی وەکو ڕۆژی بەستنی کۆنگرەی داهاتوو لەژێر دروشمی “Let us loop you in” دیاری کرد، کە دروشمەکە بەکوردیەکەی بەواتای ئەوە دێت کە لێمان بگەڕێن ئێوە بکەین بە بەشێک لە دەستەکەمان و بڕیار بدەین و لەوانەشە بەواتای ئەوە بێت کە کۆنگرەکە لە بنکەی سەرەکی خۆیان بەناوی 1 Infinite Loop کۆنگرەکە دەبەسترێت.\nجێگای ئەماژەیە کۆنگرەی ئەمجارە لە بنکەی سەرەکی ئەپڵ ناسراو بە 1 Infinite Loop لە کیوپەرتینۆ کاتژمێر ١٠ی بەیانی بەکاتی ئەم شارە دەبێت کە بەرامبەرە بە ٨ی شەو لای ئێمە بەکاتی هەولێر – کوردستان. وەکو وەبیرهێنانەوەش، ئەپڵ كۆنگرەی ٢١ی مانگ ڕاستەوخۆ لە رێگەی ماڵپەری سەرەكی خۆیان دەگوازنەوە بۆ بەكارهێنەرانی ماك و ئایفۆن و ئایپاد و ویندۆز (تەنها وێبگەڕی ئێج) و ئەپڵ تی ڤی.\nئەوەی چاوەڕوان دەکرێت لەو کۆنگرەیە نمایش بکرێت، ئەوا ئایفۆنێکە بەناوی iPhone SE بەڵام چ ژمارەیەکی لەگەڵ دەبێت ئەوا نازانرێت تا ئێستا و چاوەڕوان دەکرێت کە هەمان ئەو تایبەتمەندیانەشی هەبێت کە لە ئایفۆن ٦ ئێس بەردەستن. هەروەها چاوەڕوان دەکرێت ئایپادێک بە قەبارەی ٩.٧ ئینج لە جۆری ئایپاد پڕۆ ڕابگەیەندرێت و وەکو وەشانێکی بچوکی ئایپاد پڕۆش لەقەڵەم بدرێت. سەرباری ئەو ئامێرانە، پێشبینی دەکرێت ئەپڵ وەشانی کۆتایی لە هەریەکە لە iOS 9.3 و OS X 10.11.4 و watchOS 2.2 و tvOS9.2 ڕابگەیەنێت.\nئێمەش وەکو دەستەی کەی ئای تی ئێن ڕۆژی کۆنگرە لە ئامادە باشی دەبین تا بتوانین بەگوێرەی توانا ڕووماڵی خولەک بە خولەکی کۆنگرەی ئەپڵ بکەین و دوایین زانیارییەکان بۆ ئێوە بگوازیینەوە.\nتاگەکان ئای ئۆ ئێس ئایپاد ئایفۆن ئەپڵ کۆنگرە


بەشی کامێرای ئەپی Google Translate ئێستا توانای ناسینەوەی عەرەبی و هیندی و تایلەندی و زمانی زیاتریشی هەیە – کەی ئای تی ئێن\nئەپ و نەرمەکاڵا 12, تشرینی یه‌كه‌م 2018\nبەشی کامێرای ئەپی Google Translate ئێستا توانای ناسینەوەی عەرەبی و هیندی و تایلەندی و زمانی زیاتریشی هەیە\nدۆخی کامێرای ئەپی Google Translate، کە ڕێگەت پێدەدات بە دیاریکردنی وشە لەسەر وێنە و وەرگێرانی بۆ زمانێکی تر، هێشتا بە یەکێک لە باشترین جێبەجێکردنەکانی Machine Learning دادەنرێت. لەسەرەتای ئەمساڵ، پشتگیری بۆ ژمارەیەک لە زمانی هیندی بۆ دۆخی کامێرای وەرگێری گووگڵ زیادکرا و ئێستاش پشتگیری بۆ ١٣ زمانی تر بۆ زیادکراوە.\nزمانە تازەکان بریتین لە: Arabic, Thai, Vietnamese, Hindi, Bengali, Gujarati, Kannada, Malayalam, Marathi, Nepali, Punjabi, Tamil و Telugu. بۆ بەکارهێنانی کامێرای وەرگێری گووگڵ، لەناو ئەپەکە کامێرا بکەوە و پاشان وێنەیەک بگرە کە وشە یان ڕستە و نوسینی لەسەر بێت. دوای گرتنی خۆکارانە وشەکان دیاریدەکات و دەناسێتەوە، بە پەنجە هێنان بەسەر وشەکاندا، خۆکارانە وەرگێرانەکەت بۆ دەکات. تەنانەت بۆ هەندێک لە زمانەکان بوخچەی دەرهێڵ واتە Offline Package بەردەستە بۆ ئەوەی بتوانیت بەبێ هێڵی ئینتەرنێت وەرگێرانەکانت بکەیت لە ڕێگەی کامێراوە.\nجێگەی داخە، تا نوسینی ئەم بابەتە تەنها شێوەزاری کورمانجی لە وەرگێری گووگڵ هەیە و ئەویش لە سەرەتای گەشەپێدانیەتی. سەبارەت بە شێوەزاری سۆرانیش بەردەست نییە بۆ ئەوەی سودی لێ وەربگیرێت بۆ وەرگێرن بەڵکو لە ئێستادا تەنها خۆبەخشان کاری لێدەکەن بۆ ئەوەی زۆرترین وشە و ڕستە وەربگێرن تا لە داهاتوویەکی نزیکدا شێوەزاری سۆرانیش بەردەست ببێت. بە هیواین ئەو خەونەشمان بێتە دی.\nلەم بەستەرەوە وەرگێری گووگڵ دابگرە.


پەنابەر – پەڕە 29 – دەزگای لوتکە بۆ کاروباری ئاوارە و پەنابەران\nTags : پەنابەر\nلەدوای دوو هەفتە مانەوەیان لەدەریادا رێگە بەو كەشتییە درا لەنگەربگرێت\nRanjFaraidoun ئاب 26, 2019\nلوتكە – نوێكراوەتەوە دوای تێپەڕبونی 2 هەفتە بەسەر گیرخواردنی 356 كۆچبەر لە كەشتی ئۆشن (ڤاكینگ)دا، لەلایەن ٦ وڵاتی سەر بە یەكێتی ئەوروپا بڕیاردرا بە ڕێگەدان بەو كەشتیە كە لەنگەر بگرێت. حكومەتی ماڵتا ڕۆژی هەینی ڕایگەیاند، دوای ئەوەی ئەو 356 كۆچبەرەی لە كەشتی خێرخوازی بەهاناوەچونی پەنابەران ئۆشن ڤاكینگ بۆ ماوەی 2 هەفتە گیریان خواردبو، 6 وڵاتی […]Read More\nزانـیـاری گـریـنـگ لــەبارەی ئەم دەستدرێژیکردنە بۆسەر پەنابەران لە دەریای ئیجەدا\nلەماوەی یەک هەفتەی ڕابردوو لەناو دەریادا، لەلایەن چەند کەسێکەوە هێرش کرایە سەر بەلەمی پەنابەران و زیانیان پێ گەیەندرا. پاش گەیشتنی ٣ بەلەمی پەنابەران بە کەناراوەکانی دورگەی لیسبۆسی یۆنانی، سەرنشینانی ئەو بەلەمانە ڕایانگەیاند کە چەند کەسێک لەناو دەریادا هێرشیان کردووەتە سەریان و پاش شکاندنی بۆریی سووتەمەنیی بەلەمەکانیان، نامرۆڤانە ئەشکەنجەی پەنابەرەکانیان داوە. سەرنشینەکان بەڵگەی ڤیدیۆییان داوە بە […]Read More\nراپۆرتێك لەسەر بارودۆخی ئەو پەنابەرانەی کە لە نێوان فەرەنساو بەریتانیا\nراپۆرتێك لەسەر بارودۆخی ئەو پەنابەرانەی کە لە نێوان فەرەنساو بەریتانیا گیریان خواردووە كە لە لایەن كەناڵی VOA ئامادەكراوە. بارودۆخی سەختی پەنابەران نیشاندەدات.Read More\nبۆ زیاتر خزمەتكردنی پەنابەران و بڵاوكردنەوەی هەواڵ و زانییارییەكانی تایبەت\nبۆ زیاتر خزمەتكردنی پەنابەران و بڵاوكردنەوەی هەواڵ و زانییارییەكانی تایبەت بە ئاوارەو پەنابەران، دەزگای لوتكە بۆ كاروباری ئاوارەو پەنابەران وەك هەنگاوێكی سەرەتایی و لە كارێكی ئەزمونیدا، ئەم گەشتەی هەواڵەكانتان لەشێوەی میدیای بینراو لە پەیجی تایبەتی رێكخراو پێشەكەش دەكات بە ئومێدی ئەوەی بتوانین لە داهاتوودا جگە لە سود بینبن لە سۆشیال میدیا، لوتكە لە میدیای بینراو […]Read More\nئیتاڵیا لەبریارێكی خۆی سەبارەت بە كۆچبەران پاشگەزدەبێتەوە\nRanjFaraidoun ئاب 23, 2019\nلوتكە هەرچەندە وڵاتی ئیتاڵیا بریاریدابوو كە هیچ كەشتییەكی هەڵگری كۆچبەر بۆی نییە لە كەنارە ئاوەییەكانی سنوری وڵاتەكەی لەنگەربگرێت، بەڵام دوای چەند كۆبوونەوەیەكی لەگەڵ وڵاتانی ئەڵمانیاو فەرەنسا لەسەر دۆزینەوەی رێگا چارەیەكی گونجاو بۆ مەسەلەی كۆچبەران، لە نوێترین هەواڵدا داواكاری گشتی ئیتاڵیا فەرمانیداوە كە ڕێگە بە كەشتی بە هاناوەچونی پەنابەران” ئۆپن ئارم”ی هەڵگری كۆچبەر بدا لە سنورە […]Read More\nپێشانگەیەکی شێوەکاری لەژێر ناونیشانی (دیوی ئەودیو) کرایەوە\nRanjFaraidoun ئاب 22, 2019\nکاتژمیر ٥ی ئێوارەی ئەمڕۆ بەئامادەبوونی بەریز پاریزگاری سلێمانی ئەندامانی پەرلەمانی عێراق مامۆستا و خوێندکاران زۆرێک لە دەزگاکانی ڕاگەیاندن پێشانگەیەكی شێوەكاری بۆ (ئیڤان فەیسەڵ) لەژیر ناونیشانی دیوی ئەودیو بەهاوكاری و سپۆنسەری دەزگای لوتكە بۆ كاروباری ئاوارەو پەنابەران کرایەوە زۆرێک لە تابلۆکان گوزراشت بوون لە مەینەتی و ئازاری پەنابەران و سەختی رێگاكانی كۆچ.پێشانگەیەکی شێوەکاری لەژێر ناونیشانی (دیوی […]Read More\nRanjFaraidoun ئاب 7, 2019\nلوتكە بەهۆی لێشاوی كۆچی هاوڵاتیان بۆ وڵاتی توركیا كە وەك ویسَتگەیەك بۆ گەیشتنیان بۆ وڵاتانی ئەوروپا تەماشای دەكەن، حكومەتی ئەو وڵاتەو دەزگا ئەمنییەكانیان رۆژ لەدوای رۆژ رێكارە یاساییەكان و بەدواداچوون بۆ مەسەلەی كۆچبەران توندر دەكەن تەنانەت كار گەیشتۆتە ئەوەی بە چاوی گومانەوە تەماشای گەشتیاران بكەن و لێكۆڵینەوەی وردیان لەگەڵ ئەنجامبدەن. بە پێی بەدواداچوونی دەزگای لوتكە […]Read More\nبرینی رێگا سەخت و دژوارەكان ناونیشانی ئەبەدی كۆچی نایاسایی!\nRanjFaraidoun ئاب 2, 2019\nبرینی رێگا سەخت و دژوارەكان ناونیشانی ئەبەدی كۆچی نایاسایی!Read More\nپاش ئەوەی لە فرۆكەخانە دەستبەسەر دەكرێن دەزگای لوتكە بەهانایانەوە دەچێت\nدوێنێ پێنج شەممە پاشئەوەی كوردە یەشار نوێنەری دەزگای لوتكە بۆ كاروباری ئاوارەو پەنابەران ئاگادار دەكرێتەوە كە لە فرۆكەخانەی نوێی ئیستەبول لە توركیا چەند كۆچبەرێكی خەڵكی عێراق و هەرێمی كوردستان دەستبەسەركراون، نوێنەرمان لە زوترین كاتدا خۆی دەگەیەنێتە لای ئەو كۆچبەرانەو بەهاوكاری و هەماهەنگی ئامەد رەسول راوێژكاری قونسوڵخانەی عێراق لەتوركیا، لەپاش هاوكاریكردنیان و بە رێكردنی كارە یاساییەكان، […]Read More\nبە باڵۆن چاودێری سنوورەكان دەكرێت دورگەی سامۆس چاوی زۆری لەسەرە\nبە پێی راگەیەندراوێكی دەزگای (ڤرۆنتسك)ی ئەوروپی كە كاری پاراستنی سنورە دەریاییەكان دەكات، بۆ لەمەودا لە رێگای باڵۆن-ی تایبەتەوە چاودێری سنورە ئاوییەكانی یۆنان-توركیا دەكەن بەتایبەت ئەو جێگایانەی كە سنورەكان بەرتەسكن و پەرینەوە لێیانەوە ئاسانە وەك دورگەكانی سامۆس. ئەم باڵۆنانە لە رێگەی چەندین كامێرای چاودێریكەرەوە ئاگاداری سەرجەم جموجۆڵەكانی كۆچبەرانی نایاسایی دەبن و دەستبەجێی پۆلییسی پاراستنی كەنارە ئاوەییەكان […]Read More


٧٢هه‌مین ساڵڕۆژی دامه‌زراندنی كۆماری كوردستان له ڕۆژهه‌لاتی كانادا به‌ڕێوه چوو\nزایینی: ٢٣-٠١-٢٠١٨ - هەتاوی: ١٣٩٦/١١/٠٣ - ١١:٤٢ تاران قه‌باره‌ی فۆنت:\nکوردستان میدیا: بە بۆنەی ٢ی ڕێبەندان، ٧٢هەمین ساڵڕۆژی ڕاگەیاندنی کۆماری کوردستان، ڕێوڕەسمێک له ڕۆژهەڵاتی کانادا بەڕێوە چوو.\nڕۆژی شه‌ممه ڕێكه‌وتی ٣٠ی بەفرانباری ١٣٩٦ی هەتاوی، ڕێوڕه‌سمێک به بۆنه‌ی ٧٢هه‌مین ساڵڕۆژی دامه‌زراندنی كۆماری كوردستان، له شاری تورێنتۆی کانادا، به به‌شداری ئه‌ندامان و لایه‌نگرانی حیزبی دێموكرات، نوێنه‌ری حیزبە كوردستانییەکان، ڕێكخراوه مه‌ده‌نییه‌كان و كوردانی هه‌ر چوار بەشی كوردستان به‌ڕێوه چوو.\nڕێوڕه‌سمه‌كه به پێشكەش كردنی سروودی نه‌ته‌وەیی "ئه‌ی ڕه‌قیب" و ڕاگرتنی خوله‌كێک بێده‌نگی بۆ ڕێزڵێنان له گیانی پاكی شه‌هیدانی كوردستان ده‌ستی پێكرد.\nدواتر په‌یامی كۆمیته‌ی حیزبی دێموكراتی كوردستانی ئێران، لە ڕۆژهه‌ڵاتی كانادا، له لایه‌ن "جه‌عفه‌ر مه‌عرووفزاده" ئه‌ندامی كۆمیته حیزبەوە پێشكەش كرا.\nناوبراو وێڕای پیرۆزبایی ئه‌م ڕۆژه، تیشكی خستەسه‌ر ده‌سكه‌وته‌كانی ئه‌م كۆماره و به‌رز نرخاندنی له مێژووی گه‌لی كورد بەگشتی و ڕۆژهه‌ڵاتی كوردستان به‌تایبه‌تی.\nدواتر چه‌ندین په‌یام به‌م بۆنه‌وه پێشكەش كران كه بریتین له:\nـ پارتی دێموكراتی كوردستان\nـ یه‌كیه‌تیی نیشتمانیی كوردستان\nـ كۆمه‌ڵه‌ی شۆڕشگێڕی زه‌حمه‌تكێشانی كوردستانی ئێران\nله به‌شێكی تر له ڕێوڕه‌سمه‌كه‌دا، هونه‌رمه‌ندان "شوان په‌روه‌ر، گه‌لاوێژ سه‌قزی، شه‌هروز و عه‌لی زه‌ندی" ڕێوڕەسمەکەیان بە گۆرانی زیاتر ڕازاندەوە.


ڕاگەێندراوی کۆتایی کۆنگرەی هەشتەمی یەکێتی لاوانی دیموکراتی کوردستان\n2018-08-09 [02:15 AM]\nڕۆژانی 7 و 8 ی ئابی 2018، له هەولێری پایتەخت، لەژێر چاودێری و بەئامادەبوونی سەرۆک بارزانی، یەکێتی لاوانی دیموکراتی کوردستان، هەشتەمین کۆنگرەی خۆی لەژێر ناوی کۆنگرەی پێشمەرگە بەست.\nلە ڕۆژی یەکەم پاش مەراسیمی دەسپێکی کۆنگرە، لەلایەن سەرۆک بارزانییەوە وتارێک پێشکەشکرا، کە جەنابیان وێڕای پیرۆزبایی بەستنی کۆنگرە و هیوا خواستن بۆ سەرکەوتنی، لەبەشێکی دیکەی وتارەکەیدا، تیشکی خستە سەر ڕۆڵی گرنگ و بەهێزی لاوان لە کۆمەڵگادا، هاوکات بەشێکی دیکەی وتارەکەی تایبەت بوو، بە ڕەوشی سیاسی عێراق و هەرێمی کوردستان.\nدواتر وتاری دەستەی ڕێکخراوە جەماوەری و پیشەییەکانی پارتی دیموکراتی کوردستان و وتاری لاوانی هەرچوار پارچەی کوردستان پێشکەشکرا.\nهەمان ڕۆژ ئێوارەکەی کۆنگرە درێژەی بەکارەکانی خۆیدا ، لێژنەی سەرپەرشتی کۆنگرە لەلایەن ئەندامانی کۆنگرە هەڵبژێردرا، دواتر ڕاپۆرتی گشتی کۆنگرە خوێندرایەوە،.\nتا ڕۆژی دووەمی کۆنگرە سەرجەم بڕگەو بابەتەکانی (ئامانج وکارنامەی لاوان) لەلایەن ئەندامانی کۆنگرە تاو و توێکرا و گفتو و ڕاگۆڕینەوە و سەرنج و تێبینی، بەکۆی دەنگ( ئامانج و کارنامەی )تازه پەسنکرا.\nدواتر چەند ڕاسپاردە و بڕیار و پێشنیار، کە سەرجەمیان خۆیان لە پەروەردەکردنی لاوان بە بیری نەتەوەیی و نیشتیمانی و پەروەردەکردنی زهنیان لە سەر لێبوردەی و پێکەوەژیان و یەکتری قبوڵکردن دەبینیەوە، ئامادەکران بۆ ستافی داهاتووی مەکتەبی سکرتاریەت، لە پێناو پێشخستنی زیاتری ڕێکخراوەکە و ئایندەیەکی باشتر بۆ لاوان.\nلە ئێواری ڕۆژی دووەمدا کۆتا کارەکانی کۆنگرە بەڕێوەچوو، که ئەویش کردنەوەی دەرگای خۆپاڵاوتن بوو، بۆ هەڵبژاردنی دەستەیەکی نوێی مەکتەبی سکرتاریەت، دواجار لە پڕۆسەیەکی دیموکراسی و ئازادانە، بە پیادەکردنی سیستەمی بازنەیی پارێزگاکان، نۆ کارگێڕی سکرتاریەت و سێ یەدەگ هەڵبژێردران و کۆنگرە سەرکەوتوانە کۆتایی بەکارەکانی هێنا.\nکۆنگرەی هەشتەمی یەکێتی لاوانی دیموکراتی کوردستان\n8ی ئابی 2018


لە ئینگلیزییەوە ئاراز ئەحمەد محمەد\nبۆ هه‌ندێک له ئافره‌تان له عێراق و سوریادا، داعش شتێکیان پێشکەش دەکات هیچ کەسێکی تر تا ئێستا پێی نەبەخشیون: هێز.\nلەنێو چەندین جۆری کرداری تیرۆر، داعش بە ناوبانگە بە توندوتیژییەکانی دژ بە ژنان.\nداعش، که له‌لایه‌ن رێکخراوی ئه‌لقاعیده‌وه به له‌ڕاده‌به‌ده‌ر رادیکاڵ داده‌نرێت، له‌مامه‌ڵه‌ی نه‌شیاویان به‌رامبه‌ر به ژنان به‌م جۆره‌یه: کۆیله‌یی سێکس، به‌زۆر به‌شودان و کوشتنی ئه‌و ژنانه‌ی که په‌یوه‌ندی په‌سه‌ند نه‌کراویان له‌گه‌ڵ ره‌گه‌زی بەرامبەر هه‌یه. ئه‌م مامه‌ڵه بێزراوانه ته‌نها چه‌ند جۆرێکی ته‌کنیکی دزێویی داعشه له هه‌ڵاوێرکردنی جێنده‌ری که له راپۆرتێکی نه‌ته‌وه یه‌کگرتوه‌کاندا ئاماژه‌ی پێدراوه.\nپرسیاره‌که ئه‌وه‌یه: بۆچی ژنان- هه‌ڵبه‌ته زۆربه‌یان به ویستی خۆیان- په‌یوه‌ندی به داعشه‌وه ده‌که‌ن؟\nکرداری تیرۆر زیاتر ده‌درێتە پاڵ پیاوان و وادەزانرێت ژنان به زگماکی که‌متر توندوتیژن. به درێژایی ئه‌م ساڵانه‌یی دوایی، ئه‌ل قاعیده پشتی ئافره‌تانی ساردکردۆته‌وه له خۆتێوه‌گلان به چالاکییه‌کانییه‌وه به‌شێوه‌یه‌کی راسته‌وخۆ.\nسه‌ره‌ڕای ئه‌وانه‌ش، مێینه یاخیبوه‌کان رۆڵی سه‌ره‌کی ده‌گێڕن له خۆته‌قاندنه‌وه و هه‌ندێک په‌لاماری تیرۆریستی تر له رۆژهه‌ڵاتی ناوه‌ڕاستدا. ژنانی فه‌ڵه‌ستین به په‌رۆشییه‌وه خۆیان ناونوس ده‌کرد بۆ خۆتەقاندنەوە له ڕاپه‌ڕینی دوه‌می ساڵی ٢٠٠٠ دژ بە داگیرکاری ئیسرائیلییەکان. هەروەک چەندین ژنی تر لە لوبنان ئەو کارەیان ئەنجامدا دژ بە پەلاماری ئیسرائیل لە ساڵانی ١٩٨٠، لەکاتێکدا دەبوایە ڕێکخراوە سیکۆلارەکانی لوبنان ئەو بەرگرییەیان بکردایە.\nئەوەندەیی پەیوەندی بە داعشەوە هەبێت، داعش جالاکانە کەوتوەتە لەخشتەبردنی ژنان بۆ پەیوەندی کردن بەڕیزەکانییەوە- ئەگەرچی، ژنان لای داعش ڕۆڵی شەڕکردنیان پێنادرێت.\nلە مانگی ٢-٢٠١٤ دا، داعش دو هێزی بۆ ژنان کردەوە بە ناوەکانی ئەلخەنساء و ئوم ئەلڕەیان بە مەبەستی سەپاندنی تێڕوانینی توندییان سەبارەت بە ئاکاری ئیسلامی. هەتاوەکو ساتی نوسینی ئەم بابەتە، داعش مێینەیی شونەکردو لە نێوان تەمەنی ١٨ بۆ ٢٥ ساڵی بەلایەق دەبینی بۆ بەشداری کردن، بە دابینکردنی موچەی مانگانە بە بڕی 25.000 لیرەیی سوری کە دەکاتە ١٤٠$ وەک هاندەرێک.\nئەو ژنانەی پەیوەندییان بە داعشەوە کردوە کرداری تیرۆر ئەنجام نادەن، هەروەک داعش بەو کارە تۆقێنەرانە ناوبانگی زڕاوە. لە جیاتی ئەوە، ئەو ژنانە چەند کارێکی وەک پشکنینی خەڵک لە خاڵەکانی پشکنین ئەنجام دەدەن ئەوەش بۆ کەشفکردنی ئەو پیاوانەیە کە جل و بەرگی ژنان لەبەر دەکەن بە مەبەستی خۆشاردنەوە لە ناونوسکردنیان بۆ شەڕکردن لەڕیزەکانی داعشدا. هەروەها، ئەم ژنانە وەک پۆلیسی ئاکار لەڕیزەکانی داعشدا خزمەت دەکەن بۆ دڵنیا بون لەوەی ژنان پەچە (نیقاب) بەڕێک و پێکی دەپۆشن، پاشانیش بۆ رێگری کردن لە چونە دەرەوەی ژنان ئەگەر هاوڕێیەتی نەکرابن لەلایەن نێرینەیەکەوە.\nئەو چیرۆکانەی لەسەر زاری ژنانی دەست بەسەرکراو لەلایەن گروپی ئەل خەنساوە دزەییان کردوە، دەگێڕنەوە هێزەکانی ژنانی داعش لە جێبەجێکردنی کارەکانیاندا تەنها لەلایەن سەرکردە نێرینەکانەوە فەرمان وەرناگرن، بەڵکو لەلایەن ژنانیشەوە فەرمان وەردەگرن. وادەردەکەوێت هێزی ژنانی داعش توانایی گەیشتن بە دەسەڵاتیان هەبێت. زەینەب کچێکی گەنجی سوریا کە لە مانگی ٣-٢٠١٤ دا لە لایەن هێزی ژنانی داعشەوە دەست بەسەر بو، دەڵێت: "سوکایەتیان پێکردم و هاواریان دەکرد بەسەرمدا. هیچ کەسێک هۆکاری دەستگیرکردنەکەمی پێنەوتم. هێزی ژنانی داعش ترسی لەنێو ژنان و کچانی شاری رەقای سوریادا دروستکردوە".\nبژاردەیەک لەنێو کلتوری نێرسالاریدا\nهەرچەندە ئامادەگی داعش بەبێ نکۆڵی لێکردن چەوساندوەی ژنانی زیاتر کردوە لە عێراق و سوریادا، بەڵام بارودۆخی ژنان خۆی لە بنەڕەتدا بەپێی پێویست نەبوە (هەرچەندە بارودۆخی ژنان لە عێراق و سوریادا تاڕادەیەک باشتر بوە بە بەراورد بە وڵاتانی تری دراوسێی ئەم دو وڵاتە).\nلەو کۆمەڵگایانەی کە ئەنجامدانی تاوانی کوشتن بە بیانویی شەرەفپارێزی بەردەوام رودەدەن، ئەو مێینانەیی دەبن بە قوربانی بەهۆی دەستدرێژی سێکسییەوە بەردەوام لەکەدار دەکرێن، ئیتر گرنگ نییە ئەو کەسەی تاوانەکە ئەنجام دەدات ئەندامی داعش بێت یان هەرکەسێکی دی. بەهەمان شێوەش، لەو شوێنانەیی کە ژنان ناتوانن بە ویستی خۆیان جل و بەرگ بپۆشن یان رەفتار بکەن هەمیشە قوربانی دەسەڵاتی پیاوانن، ئیتر گرنگ نییە کێ لە دەسەڵاتدایە.\nکەوابو ئەگەر داعش خراپتر بن لەئەنجامدانی تاوان دژ بە ژنان، بۆچی ژنان پەیوەندییان پێوە دەکەن؟\nهەندێک لەو ژنانەی بەشدارن لە چالاکی ئەو بزوتنەوە رادیکاڵادە، تەنها لەپێناو پاراستنی سەلامەتی خۆیاندایە. لەباکورو ناوەڕاستی عێراق، ژمارەیەکی زۆر لە ژنان ناچارن بەرگری لەخۆیان بکەن لەغیابی ئەندامانی نێرینەیی خێزانەکانیان کە یان راپێچی شەڕ کراون یان کوژراون. پەیوەندیکردن بە داعشەوە رەنگە هەستی سەلامەتی لای ئەم ژنانە دروست بکات. بەدیوەکەیی تریشدا، هەستی راستەقینەیی پابەندبون لەنێو ژناندا دژ بە خراپ مامەڵەکردنی سەرانی حکومەتی عێراقی بەرامبەر بە ئەهلی سونە پاڵنەرێکی ترە.\nلێکدانەوەیەکی تری دانسقە جەخت لەو گریمانەیە دەکاتەوە کە ژنان ئارەزوی ئەوە دەکەن دەسەڵاتیان بدرێتی لەو کۆمەڵگایانەی کە بەها نەریتیەکان ئازادی ژنان سنوردار دەکات.\nژنانی سوریا لە ڕاپەڕینی بەهاری عەرەبی لە ٢٠١١ دا بەشداربون، بەڵام لەسەرەتای دەستپێکردنی شەڕی ناوخۆوە، کە دوابەدوایی ڕاپەڕینەکە هاتەئاراوە، دەبوایە ژنان زیاتر خەباتیان لەسەر مانەوە بێت، نەک دەستپێشخەری بۆ گۆڕانکاری. هەروەک چۆن بەشار ئەلئەسەد سەرکەوتو بو لەبەکارهێنانی ژنان لە تەکنیکەکانی بۆ بەرەنگاربونەوەی یاخیبوان، رەنگە داعشیش هەندێک لە ژنانی بەوە قایل کردبێت کە دەسەڵات بگرنە دەست– هەڵبەتە بۆ چەوساندنەوەیی ئەندامانی مێینەیی کۆمەڵگایی خۆیان- لەوە باشترە دەسەڵاتیان بەسەردا بسەپێنن: هەستکردن بە چەوساندنەوە هەمو رۆژێک.\nدەست تێکەڵاوکردنی هێزی ژنانی داعش لەسەپاندنی تێڕوانینی توند بۆ ئاکار ئەوە دەردەخات کە ژنان چۆن ویستویانە لەدەسەڵاتی نادادپەروەری پێش دروستبونی داعش هەڵبێن. بەدڵنیاییەوە، لێکدانەوەیی داعش بۆ ئیسلام دەبێتە مایەیی چەوساندنەوەیی ژنان، بەڵام ئەوەش ڕاستە کە هەبونی کلتوری نێرساڵاری لەو کۆمەڵگایانەدا- کە لە ئێستادا توندڕەوەکان دزەیان کردۆتە ناوییەوە- هەر ژنانی چەوساندۆتەوە. تۆماس هێگهامەری نەرویجی شارەزا لە بواری بەرگریدا، ڕونی دەکاتەوە کە "پرۆسەیەک ڕودەدات بۆ ئازادکردنی ژنان لەلایەن ئەو بزوتنەوە جیهادییەوە، ئەگەرچی پرۆسەکە زۆر سنوردار و قیزەونە".\nبەبێ هاریکاری ژنان لەسەر ئاستی ناوخۆیی، داعش لەرۆژهەڵاتی ناوەڕاستدا نەیدەتوانی وا بە خێرایی و کاریگەرانە خۆی دابمەزرێنێت. بەڵام هەروەک بۆ ژنان ئاشکرایە لەسەر ئاستی جیهان، یارمەتیدانی ژنان لەدروستکردنی کۆمەڵگادا زۆر بە کەمی رێگر بوە لە کەنارگیرنەبونی ژنان لە هەمان ئەو کۆمەڵگایەدا.\nسەرچاوە: فۆرین پۆلسی ئینفۆوکەس\n29/05/2015 بینین: 25528


20:13 - 31 گەلاوێژ 2719\nئاژانسی کوردپا: لقی یەکی دادگای ئینقلابی شاری سنە، چالاکێکی کرێکاریی بە ساڵێک زیندانیی تەعزیری مەحکووم کرد.\nبەپێی ڕاپۆرتی گەیشتوو بە ئاژانسی هەواڵدەریی کوردپا، ڕۆژی چوارشەممە، ٣٠ی گەلاوێژ، دوایین کۆبوونەوەی پێڕاگەیشتن بە تۆمەتی \_"ئیسحاق ڕۆحی\_"، چالاکی کرێکاری لە لقی یەکی دادگای ئینقلابی شاری سنە بەڕێوەچوو و ناوبراو بە تۆمەتی \_"پڕوپاگەندە دژی نیزام\_" بە ساڵێک زیندانیی تەعزیری مەحکووم کرا.\nڕۆژی یەکشەممە، ١٢ی جۆزەردان، ئەم چالاکە کرێکارییە، پاش ٣٢ ڕۆژ دەستبەسەری لە ئیدارەی ئیتلاعاتی شاری سنە و زیندانی ناوەندیی ئەو شارە، بە دانانی بارمتەی ١٠٠ ملیۆنی، بە شێوەی کاتی ئازاد کرا.\nڕۆژی یەکشەممە، ٢٢ی بانەمەر، \_"ئیسحاق ڕۆحی\_" پاش ١٢ ڕۆژ لێپرسینەوە لە گرتنگەی ئیدارەی ئیتلاعاتی شاری سنە، بۆ قەرەنتینەی زیندانی ناوەندیی ئەو شارە، ڕاگوێزرا.\n\_"ئیسحاق ڕۆحی\_"، ڕۆژی چوارشەممە، ١١ی بانەمەڕ، لە شارەکی \_"نایسەر\_"ی شاری سنەدا، لە لایەن هێزە ئیتلاعاتییەکانەوە، دەسبەسەر کرا.


بەگوێرەى هەواڵى ئاژانسێکى ئێرانى، پیاوێك كه خه‌ڵكى مازندەرانى ئێرانه دواى ئه‌وه‌ى له‌لایه‌ن دادگاوه تاوانى “دزیكردن”ى به‌سه‌ردا ساغبوه‌ته‌وه، سزاى ده‌ستبڕینى به‌سه‌ردا جێبه‌جێكراوه.\nئاژانسى هه‌واڵى جوانى ئێرانى له ڕاپۆرتێكدا بڵاوى كرده‌وه، بە بڕیارى دادگاى مازندەران، به‌پێى بڕگه‌ى 28ى ماده‌ى دزیكردن له خێزانه‌كان، بڕیارى دەستبڕین بەسەر ئەو پیاوەدا جێبەجێکراوە، پاش ئەوەى دانى به‌وەدا ناوه چه‌ندین دزى له ماڵان کردووە.\nدادگاى مازندەرانیش له ڕاگه‌یه‌نراوێكدا، جێبه‌جێكردنى ئه‌و سزایه‌ى به‌دادپه‌روه‌رانه بۆ پاراستنى ماڵى خه‌ڵكى وەسفکردووە.\nهاوكات ڕوداوه‌كه كاردانه‌وه‌ى به‌دواى خۆیدا هێناوه، ڕێكخراوى مافى مرۆڤى ئێران ڕه‌خنه‌ى له‌و كاره گرت و به پێشێلكردنى مافى مرۆڤ له قه‌ڵه‌میدا.\nله‌و چوارچێوه‌یه‌شدا یه‌حیا كه‌مال پور، ئه‌ندامى لیژنه‌ى یاسایى له په‌رله‌مانى ئێران به میدیاكانى وڵاته‌كه‌ى ڕاگه‌یاندووه، دوو ساڵ له‌مه‌وه‌به‌ر دادوه‌رى شارى مه‌شهه‌د ڕەتى کردەوە سزایەکى لەو جۆرە بەسەر تۆمەتبارێکدا جێبەجێبکات، به له‌به‌رچاوگرتنى بارودۆخى خراپى ئابورى تاوانبه‌ره‌كه، سزاکەشى بۆ گۆڕدراوە.\nپه‌رله‌مانتاره‌كه ئاماژه‌ى بۆ ئه‌وه‌ش كردووه، چه‌ندین كه‌یسى گه‌نده‌ڵى زه‌به‌لاح و تاوانى قورستر له وڵاتەکەدا بڵاوبووه‌ته‌وه له‌به‌رامبه‌ر ئه‌وانه‌دا یاسای جێبه‌جێبكرێت باشتره.\nبه‌پێى ماده‌ى 201ى ئێران، به پاساوى پشتبه‌ستن به ئاینى ئیسلام، سزاى ده‌ستبڕین به چوار قۆناغ بۆ دزیكردن له ماڵى خه‌ڵكى جێبه‌جێده‌كرێت، لە قۆناغى یەکەمدا، چوار په‌نجه‌ى دەستى ڕاست، قۆناغى دووه‌م چوار په‌نجه‌ى قاچى چەپ، سێیه‌م زیندانى هه‌تاهه‌تایى و چواره‌میش سزاى له‌سێداره‌دان ده‌یگرێته‌وه.\nیاسای ده‌ستبڕین له‌به‌رامبه‌ر دزیكردن له‌ماڵى خه‌ڵكى، له ئێران، سعودیه، سودان و سۆماڵ جێبه‌جێده‌كرێت.\n08:51 شه‌ممه 22 شوبات 2020


فارس عیسا: ٣٢٠ ملیارەکەی ھەرێمی کوردستان دوای دابەشکردنی مووچەی فەرمانبەرانی عێراق دەنێردرێت\n2020-11-16 [03:15 AM]\nسەرۆکی نوێنەرانی حکوومەتی ھەرێمی کوردستان لە بەغدا رایگەیاند، لە ئایندەیەکی نزیکدا شاندێکی حکومەتی ھەرێمی کوردستان سەردانی بەغدا دەکات، ھەروەھا مووچەی فەرمانبەرانی ھەرێمی کوردستانە ڕەوانەی ھەولێر بکرێت، دوای دابەشکردنی مووچەی فەرمانبەرانی عێراق.\nفارس عیسا، سەرۆکی نوێنەرانی حکوومەتی ھەرێمی کوردستان لە بەغدا، بە ئاژانسی ھەواڵی زاگرۆسی ڕاگەیاند: لە ئایندەیەکی نزیکدا شاندێکی حکومەتی ھەرێمی کوردستان سەردانی بەغدا دەکات، ھەروەھا گفتوگۆ و لێکنزیکبوونەوە لە نێوان ھەردوو حکوومەتی ھەرێم و حکومەتی عێراق بەردەوامە بۆ چارەسەر کردنی کێشەکان.\nھەروەھا فارس عیسا، سەرۆکی نوێنەرانی حکوومەتی ھەرێمی کوردستان لە بەغدا ئەوەشی بۆ ئاژانسی ھەواڵی زاگرۆس خستەروو، بڕیارە ٣٢٠ ملیار دینار کە بەشە بوودجەی ھەرێمی کوردستان کە رێککەوتنی لەسەر کراوە کە مووچەی فەرمانبەرانی ھەرێمی کوردستانە ڕەوانەی ھەولێر بکرێت، دوای دابەشکردنی مووچەی فەرمانبەرانی عێراق، ئەو بڕە پارەیەی دەنێردرێت و بۆ ئەم مەبەستە و ناردنی پارەکەش لە گفتوگۆداین.\nئەمە دوایی ئەوەدێت کە پەرلەمانتارە عەرەبە سوننە و شیعەکانی ئەنجەمەنی نوێنەرانی عێراق بەبێ ڕەچاوکردنی خواستی کورد لە یاسای پڕکردنەوەی کورتھێنانی دارایی عێراق، ھەوڵێکی جددییان بۆ بڕینی ئەو ٣٢٠ ملیارە دا کە مانگانە وەک مووچەی فەرمانبەرانی کوردستان دەنێردرێت.


دکتۆر کەمال میراودەلی: گاتاکان، سروودە پیرۆزەکانی زەردەشت. بەشی یەکەم. – WTARIKURD\nدکتۆر کەمال میراودەلی: گاتاکان، سروودە پیرۆزەکانی زەردەشت. بەشی یەکەم.\nدەق و گۆڕینی وشەیی و بە شیعر و لێکدانەوەی\nبە سەدان تەرجەمەو لێکۆڵینەوە بە زمانە جیاوازەکانی دنیا لە سەر زەردەشت، فەلسەفەی زەردەشتیی، ئاوێستا و بە تایبەتی گاتاکان هەیە و هەموو ساڵێش دەیان بەرهەمی تری دێتە سەر، بەڵام کوردی خاوەنی ئەم میراتە نەتەوەییە پیرۆز و دەوڵەمەندە و لە نرخنەهاتووە، تا ڕادەیەک لێی بێ ئاگایە، بە هی خۆی نازانێ و تەنانەت. زۆربەشی لە نەزانییەوە، یان خیانەتەوە، دژی دەوەستێ. کورد خۆی ىێ خاوەنە جا چ جا میراتەکەی، لە کەولی خۆی هەڵگەراوەتەوە و گەڕ بووە، رۆحی خۆی فرۆشتووە و کوێر و کەڕ بووە.\nگاتاکان کۆنترین، جوانترین، پیرۆزترین، پاکترین، عەقلانییترین، ئەخلاقییترین، گەردوونیترین ی تێکستی پارێزراوی مرۆڤایەتییە کە هەمیشە تازەیە و گەنجینەیەکی بیری بەرزی مرۆڤایەتی یە. هیچ لەو [ترین] انە زێدەرۆییان تێدا نییە. کەس نییە بە بێلایەنی و پاکدڵی تێیان گەیشتبێت و لێیان وردبووبێتەوە، شایەتی ئەمە نەدات. دەتوانم دەیان شایەتنامەی باسکارانی بیانیی بێنمەوە. بەڵام تاقە بەڵگەیەکی بەس بۆ سەلماندنی ئەمە دەقی گاتاکان خۆیەتی.\nگاتاکان دامەزرێنەی هەموو بیرە ئەبستراکتەکانی فەلسەفەیە: راستی دامەزراندنی بیرە بە بیر. داهێنانی بیری ئاهورا / خۆدایە وەک عەقل و حیکمەێکی گەردوونیی کە مرۆڤ خۆی بەدوایدا دەگەرێ و پێویستییەکی ئەخلاقیی و بوونیاریی/ وجودیی پێی هەیە. ئاهورا عەقل و حیکمەتە، ئاشا و ئاسا و ڕاستیی گەردوونییە. بیری چاکە. هێزی جوانیی و خۆشەویستییە. وەڵامدەرەوەی هاواری ویژدان و دادی مرۆڤایەتیی و زینەوەرایەتیی یە.\nلە یەکەم های هاواری گاتاوە [یاسنا 29/1] ئەو راستییە هاوار دەکات، خودا کە نەشبێت مرۆڤ ناچارە دروستی بکات وەک بەرزترین هیزی باڵا، وەک بیرێکی باڵای گەردوونیی مەزن کە لە سەرووی ژیانە کورت و پڕ کێشەو ئازارەکانی خۆی بوەەستێت، بۆ ئەم مەبەستەش دەبێ هەر دەبێ خودای چاکە بێت، خودای خۆشەویستیی، خودای میهرەبانی و بەزەیی، خودای داد و دادپەورەیی و خودای مافدەری یەکسانی بەختەوەری مرۆڤ و زیندە هاوژینەکانی.\nکەسێتییەکانی گاتاکان ئەبستراکتن بەڵام میتافیزیکی و ئاسمانیی و خەیاڵی نین. لە ناوجەرگەی راستییەکانی ژیانی مرۆڤ و مرۆڤایەتی و کۆمەڵگای گەردوونیی/ سروشتی هاوبەش مرۆڤ و زیندەوەرە زەمیننشینەکان، سەریان هەڵداوە.\nبۆ خوێندنەوەی تەواوی بابەتەکە کلیک بەکەرە سەر گاتاکان- بەشی یەکەم


کوردیپێدیا - ڕاگەیێندراوی سەرۆکایەتیی هەرێمی کوردستان لەبارەی پۆستی سەرۆک کۆماری عێراق\n📝 ڕاگەیێندراوی سەرۆکایەتیی هەرێمی کوردستان لەبارەی پۆستی سەرۆک کۆماری عێراق | پۆل: بەڵگەنامەکان | زمانی بابەت: 🏳 کوردیی ناوەڕاست\nڕاگەیێندراوی سەرۆکایەتیی هەرێمی کوردستان لەبارەی پۆستی سەرۆک کۆماری عێراق\nسەبارەت بە پۆستی سەرۆکی کۆماری عێراقی فیدڕاڵ بە خەڵکی هەرێمی کوردستان و لایەنە سیاسییەکانی هەرێمی کوردستان و عێراق ڕادەگەیێنین کە پۆستی سەرۆکی کۆماری عێراقی فیدڕاڵ مافی گەلی کوردستانە و بەهەموو توانایەکەوە پێداگیری لە وەرگرتنی ئەم پۆستە لە لایەن گەلی کورد دەکەینەوە. هەر کەسێکیش بۆ پۆستی سەرۆک کۆماری عێراق بپاڵێوڕێت پێویستە ڕەزامەندیی پارلەمانی کوردستانی لەسەر بێت چونکە ئەم پۆستە ئیستحقاقی گەلی کوردستانە.\n➕ ئەم بابەتە لەلایەن: (هاوڕێ باخەوان)ەوە لە: May 4 2014 4:44PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Sep 26 2016 11:22PM باشترکراوە\n👁 ئەم بابەتە 5,082 جار بینراوە


زانیاری نه‌بیستراو له‌سه‌ر كوردو ده‌وڵه‌تی كوردستانی گه‌وره - Yeane.Org ماڵپەری یانی\nزانیاری نه‌بیستراو له‌سه‌ر كوردو ده‌وڵه‌تی كوردستانی گه‌وره\nله‌م گرته ڤیدیۆیه‌ی خواره‌وه چه‌ندین زانیاری نه‌بیستراو له‌سه‌ر كوردستانی گه‌وره ده‌بیستیت كه ره‌نگه زۆربه‌مان دركمان پێنه‌كردبێت، ئاخۆ كورد چ ژماره‌یه‌كی گه‌وره‌یه له‌سه‌ر ئاستی جیهان.\nكورد ته‌نها میللـه‌ت نیه كه‌بێ ده‌وڵه‌ته گه‌لی (تامیل) له‌هیندستان و پاكستان ده‌ژین ژماره‌یان 77 ملیۆن كه‌سه به‌ڵام خاوه‌ن ده‌وڵه‌ت نین، به‌هه‌مان شێوه گه‌لی (سیند) كه ژماره‌یان ده‌گاته 60 ملیۆن كه‌س بێ ده‌وڵه‌تن.\nكورد ئه‌گه‌ر ببێته ده‌وڵه‌ت ژماره‌ی دانیشتوانه‌كه‌ی 40 بۆ 50 ملیۆن كه‌س ده‌بێت، رێژه‌ی كورد له‌سه‌ر ژمێری جیهانی 7% ده‌بێت واته له‌هه‌ر 150 كه‌سێك له‌جیهاندا كه‌سێك كورده، له‌ڕووی دانیشتوان كوردستان پله‌ی 32 هه‌مینی هه‌یه له‌ریزبه‌ندی جیهان.\nژماره‌ی هاووڵاتیانی كوردستان له‌هه‌ر یه‌ك له‌پۆڵنداو ئه‌رجه‌نتین و كه‌نه‌دا زیاتره، كوردستان له‌نێوان 214 ده‌وڵه‌ت 58 هه‌مینه له‌ڕووی رووبه‌ڕه‌وه، واته له‌ڕووی رووبه‌ڕه‌وه یه‌كسانه له‌گه‌ڵ ژاپۆن و ئه‌ڵمانیا، كوردستان له به‌ریتانیا سه‌نیگال و ئیتالًیا گه‌وره‌تره. چوارجار له‌كۆریای باكورو 10 جار له‌سویسرا گه‌وره‌تره.\nكورسی كوردستان له‌نه‌ته‌وه یه‌كگرتووه‌كان له ناوه‌ندی كوێت و كریباتیه، 40 ملیۆن كه‌س به‌كوردی قسه‌ده‌كه‌ن، زمانی كوردی پله‌ی 26 هه‌یه له‌ریزبه‌ندی زمانه‌كانی جیهاندا.\nسه‌یری ئه‌م ڤیدیۆیه بكه‌ن\nزۆر دانیشتن به‌رامبه‌ر ته‌له‌فزیۆن تووشی چیت ده‌كات ؟


كەمال محەمەد: نوسەر و ڕۆشنبیرانی حیزب. – WTARIKURD\nئەگەر تێڕامانێك لە شۆڕشی ڕۆشنبیری و فیكری ڕیشەیی و بەرفراوانی ئەوروپا بكەین، بەرلە هەمو شتێك پێویستە بوترێت كە پێشڕەوەكانی ئەو شۆڕشە زۆر باش ئایین و فەلسەفەو زانست و هونەرەكانی پێش خۆیان هەرس كردوە و لەسەر بنەمای ئەم هەرس كردنە كۆمەكی خۆیان بۆ ئەو بوارە ئەنجامداوە، هەروەها پێویستە ئەو راستییەش پەسەند بكرێت كە سەبارەت بە چۆنییەتی نزیكبونەوەی ڕۆشنبیرەكان لە حەقیقەتی كۆمەڵگای ئەوروپا كە مەودایەكی باشیان بڕیوە لەبواری میتۆد و جێبەجێكردنی دیموكراسییەت و ڕیفۆرمی ڕۆشنگەرییەوە.\nلە ئەوروپای سەدەكانی ناوەراست پیاوانی ئایینی و كەنیسە هۆكاری ئەو دۆخە ناسەقامگیر و ئەو چینە بۆرژوازییە بون كاتێك لەگەڵ پیاوانی دەسەڵات و پاشاكاندا دەستیان هەبو لە جۆرێك زیاتر لە خورافیات و كۆمەڵگایەكی دیماگۆژییانە، بەڵام دواتر و لەسەدەكانی 13 تاوەكو 18 كەبەسەردەمی ڕێنسانس ناسراوە ئەرك و بەرپرسیارێتی نوخبەیەك لە ڕۆشنبیران و نوسەران هۆكاری هێنانە كایەی جوڵەیەكی نوێ بو تا سەدەی 19 كەبەسەردەمی ڕۆشنگەری و عاقڵمەندی دائەنرێت.\nلەئیتالیا ”ماكیاڤیڵی ” روناكبیر و نوسەر لە تێزێكدا لە كتێبی میر بە داینەمۆی ڕۆشنگەری ئیتالی و پارێزەری پارچەبونی ئیتالی دێت شۆڕشی ڕۆشنبیری دەستی پێكرد، لە فەرەنساش شۆڕشە یەك لە دوای یەكەكان و هەوڵ و ماندوبونەكانی ” گالیلۆ و ئاراسمۆس و بڕۆنۆ و تۆماس مۆر ” و… هتد و كەسایەتی و زانا هاوشێوەكانیان كاریگەری ئەوتۆیان هەبوە لەناویاندا بەدیاری كراوی ”جان جاك ڕۆسۆ ”كە لە كتێبی پەیمانی كۆمەڵایەتیدا بە تێزی شۆڕشی ڕۆشنبیری دادەنرێت و وەك كتێبی ئینجیلی ڕۆشنگەری وعاقڵمەندی شۆرشەكانی فەرەنسا بەرز رائەگیرێت كە دواتر پروشكی ئەم شۆڕشە تا خۆرهەڵاتی ناوەراست دێت، تا ئەو ڕادەیەی گەلانی ئەوروپا شانازیی بە تێز و شۆڕشە ڕۆشنبیرییەكانی فەیلەسوف و نوسەرەكانیانەوە بكەن.\nلە هەرێمی كوردستانیش چەندین نوسەر و ڕۆشنبیر بونیان هەیە، بەڵام پرسیاری حەقیقی ئەوەیە ئایا ئەم چینە ڕۆشنبیرە لەكوێی كۆمەڵگا و سیسیتەمی سیاسی و دەسەڵاتدارێتی و تەنانەت كایە كۆمەڵایەتییەكانیش توانیویانە جۆرێك لە ڕیفۆرم و ڕۆشنگەری بكەن و بتوانن كۆمەك بە راستینەیی كۆمەڵگای سیاسی و ئەخلاقی بكەن؟\nبەڵام كاتێك ئەبینرێت بەشێك لەم نوسەر و رۆشنبیرانە پێگەو زانست و قەڵەمەكانیان بۆ خزمەتی دەسەڵات و بەدەستخستنی سەرمایە بەكار هێناوەو تارادەی ئەوەش كە دەسەڵاتیش زانست و نوخبە ڕۆشنبیرەكەی كردوە بە موڵكی خۆیان و كاریگەری ئەم هەڵوێستە پارادیمیانە لەسەر ڕۆشنبیران و بەتایبەتیش لەسەركۆمەڵگا وێرانكەر بوە، ئەمەش كاتێك ڕوئەدات كە ئەم نوخبە نوسەر و رۆشنبیرانەی كەسەربە دەسەڵاتن هەست بە هیچ ئەندێشەیەكی ئەخلاقی و رۆشنبیری بە مانا راستەقینەكەی ناكەن و هەمیشە ئەركیان جوانكردنی ناشرینییەكانی دەسەڵات بوە لەرێگەی دامەزراوە میدییایی و حیزبییەكانەوە.\nلە هەرێمی كوردستان حیزب دەستی بەسەر زانكۆ و ناوەندە زانستی و رۆشنبیرییەكان گرتوەو لە میانەی بیركردنەوە تەسكە حیزبییەكانیانەوە تەماشای سەرجەم دیاردەكانی زانست و رۆشنبیری ئەكرێ، بەواتایەك كە پارادیمە زانستی و ڕۆشنبیرییەكان زۆر پێشتر لە زانستی سەردەم و كۆمەڵگاش داببرێن و ئەوانەشی كە تیایدا خەریكی زانست و مەعریفەن زیاتر لەناو دیدگای سەرمایەو دەسەڵاتی حیزبیدا بێت بۆ ئەوەی رۆشنگەری و ریفۆڕم نەبێتە بەرهەمی پەرەسەندنێكی رۆشنبیری وەها كە كۆمەڵگا لەئاستی شۆڕشدا بێت.\nلەپاڵ ڕۆشنبیران و نوسەرانی حیزبیدا، هەن ئەو ڕۆشنبیر و بەدەستانەی كە كەرامەتی رۆشنبیریی و دنیا بینی و پێگەو قەڵەمەكانیان پاراستوەو تاكە ئامانجیان بەردەوامكردنی هەبونی كۆمەڵگایەكی ڕۆشنبیر بوە لە پاراستن و گوزەرانیدا، بەڵام لەبەر كەمی و ڕیزپەڕی ئەم نوخبەیە نەتوانراوە دەستگرتنە حیزبییەكان و دەسەڵات بەلاوە بنێن و جۆرێك لە شۆڕش بەرهەم بهێنرێ.\nبەدرێژایی دەسەڵاتی حیزبی لە هەرێمی كوردستان لە نوسەران و رۆژنامەنوس و میدیاكار و رۆشنبیرەوە كۆمەڵگایەكی میدیاتیكیان بۆخۆیان خوڵقاندوەو كە لەپێشخستنی پاوانەكانی چەوسانەوە و فشارەكانی سەر كۆمەڵگا یارمەتیدەرێكی باش بوە بۆیان چ وەكو دەسەڵات و چ وەكو حیزبەكان، چونكە زانست و پێنوسەكانی ئەم نوخبەیە بوە بە خودی دەسەڵات و لە ئامانجی دۆزینەوەو لێتوێژینەوەی پەیوەست بە راستینەی سیاسەت و كۆمەڵگا دابڕاون.\nلەم دۆخەی هەرێمدا پێش هەمو شتێك ئەرك و بەرپرسیارێتی ڕۆشنبیران و نوسەرانە لە پێناو لەدەستنەدانی سەربەخۆیی ڕۆشنبیری و پاراستنی كەرامەتی خۆیان هەوڵی ڕۆشنبیری كۆمەڵگا بدەن و كار و خەبات و بۆچونەكانیان بە بەربەستكردن و وەستاندنی ئەم رەوشە بكەنە ئامانجی خۆیان و لە تەواوی هەوڵەكانیاندا هەم بەهەڵستكارێكی گرنگ بن و هەمیش پێنوس و رەخنەكانیان لە چوارچێوەی رەهەندی بەرخودان و بەگژداچونەوەی سیستەمە شكستخواردوەكەوە بێت، ئەمە ئەو ساتەیە كە تاكە تاكەی حەقیقەتە زێڕینەكان ئەدۆزێتەوە كە بەدرێژایی دەسەڵاتی حیزبی هەندێك لە نوسەران و رۆژنامەنوس و ڕۆشنبیرانی سەر بە دەسەڵات ونیان كردوەو كەلێنی مەزن و هەڵدێریان خستۆتە نێوان دەسەڵات و كۆمەڵگای دیموكراتی عاقڵمەندییەوە بۆ ئەوەی چیدیكە ناوی هەموان لە مێژوودا بەجوانی بمێنێتەوە و ببنە شانازی و دروستكردنی هەستی پێزانین بۆنەوەكانی داهاتووش.\nکەمال محەمەد: ئابوری سەربەخۆ و مانیفێستی قەیرانەکان. - 2022-03-09\nئارام هادی: چۆمسکی “جیهان لە بەرامبەر کۆرۆنا شکستی هێنا.


کۆنفڕانسی کۆمیتەی گشتیی حیزبی دێموکرات لە وڵاتی نۆروێژ بەڕێوە چوو\n12:45 - 8 سەرماوەز 2721\nڕۆژی شەممە ڕێکەوتی ٢٧/١١/٢٠٢١ کۆنفڕانسی کۆمیتەی گشتیی حیزبی دێموکرات لە وڵاتی نۆروێژ بە ئامادەبوونی بەشێکی بەرچاو لە ئەندامانی حیزبی دێموکراتی کوردستانی ئێران بەڕێوە چوو.\nکۆنفڕانس لە دوو بەشی سەرەکی پێک هاتبوو، بەشی یەکەم لەلایەن "عەباس نامی" و "نادر قودرەتی" بەڕێوە چوو کە بە شێوەی خوارەوە بوو:\nدەستپێکی کۆنفڕانس سروودی نەتەوەیی ئەی ڕەقیب لەلایەن هونەرمەند "سامڕەند ئەلیاسی" پێشکەش کرا.\nدواتر خولەکێک بێدەنگی بۆ ڕێزگرتن لە گیانی پاکی شەهیدانی حیزب و گەل ڕاگەیەندرا.\nپاشان بە وەرگرتنی دەنگی مەشروعییەت، کۆنفڕانس پێی نایە یەکەم بڕگەی سەرەکی کە کردنەوەی کۆنفڕانس بوو لەلایەن "قادر ئەلیاسی".\nدوکتور"میرۆ عەلیار" جێگری ناوەندی سیاسی حیزبی دێموکرات بە شێوەی ئانلاین بەشداری کۆنفڕانس بوو و وتارێکی دەوڵەمەندی سیاسیی پێشکەشی کۆنفڕانس کرد.\nلە وتارەکەیدا تیشکی خستە سەر دوایین گۆڕانکارییەکانی ناوچە و شوێندانەرییان لەسەر ڕێژیمی ئیسلامیی ئێران و هەروەها قەیرانە فرەچەشنەکانی نێوخۆی ئێران و ناکۆکییەکانی لەگەڵ وڵاتانی ناوچە و دونیای دەرەوە، کە ڕێژیمی ئێران بۆ چارەسەرکردنی هیچ کام لەو قەیرانانە بەرنامەیەکی تۆکمەی نییە.\nدوکتور میرۆ باسی لەوە کرد کە نەبوونی بەرەیەکی یەکگرتوو و پرش و بڵاویی ئۆپوزیسیون، بە‌هێزترین خاڵی ڕێژیمی ئیسلامی لە بەرانبەر خەڵکی ناڕازییە و هاوکات بە لاوازترین خاڵی ئۆپۆزیسیۆن و خەڵک دێتە ئەژمار.\nناوبراو لە بەشێکی دیکەی قسەکانیدا وتی، بە لەبەرچاوگرتنی ئاڵوگۆڕەکانی ناوچە و ڕەوتی لێک نزیک بوونەوەی وڵاتانی عەرەبی و ئیسرائیل لەلایەک و بەرەوپێشچوونی ناڕەزایەتییە نێوخۆییەکانی ئێران پێویستییەکی مێژووییە کە گەلی کورد و لایەنە سیاسییەکان بە یەکگرتوویی و یەکوتارییەوە بەرەوپیری پێشهاتە چاوەڕوانکراوەکانەوە بچن.\nدوکتور میرۆ هەر لەو چوارچێوەیەشدا یەکگرتنەوەی حیزبی دێموکراتی بە پەیامێکی بەهێز و کاریگەر زانی.\nپاشان "کاوە عەبداڵی" بەرپرسی یەکەی ڕێکخستنی دەرەوەی وڵات، چەند وتەیەکی لەسەر بەڕێوەچوونی کۆنفڕانسەکە پێشکەش کرد و لە بەشێکی دیکەی قسەکانیدا تیشکی خستە سەر ڕەوتی وتووێژەکانی یەک گرتنەوەی دوو لایەنی دێموکرات و وتی کە وتووێژەکان هەنگاوی باشیان بڕیوە و بە شێوەیەکی هیوابەخش بەرەوپێش دەچن.\nدواتر ڕاپۆرتی کار و تێکۆشانی کۆمیتەی گشتیی حیزب لە وڵاتی نۆروێژ لەلایەن بەرپرسی کۆمیتە "عەباس نامی" پێشکەش بە کۆنفڕانس کرا.\nدواتر پەیامی کۆمیتەی گشتی، هەر کام لە ئەندامانی کۆمیتە وتەی خۆیان پێشکەش کرد.\nبڕگەیەکی دیکەی کاری کۆنفڕانس بریتی بوو لە پێشکەشکردنی ڕاپۆرتی دارایی کۆمیتەی گشتی کە لەلایەن بەرپرسی بەشی ماڵی "جەمیل ئەحمەدی" بە شێوەیەکی ڕوون خرایە بەر چاوی بەشدارانی کۆنفڕانس.\nپاشان بەشێک لە بەشدارانی کۆنفڕانس پرسیار، پێشنیار و بۆچونەکانی خۆیان ڕوو بە کۆمیتەی گشتی و ڕێکخستنی حیزب هێنایە بەر باس کە لەلایەن "کاوە عەبداڵی" و کاک "عەباس نامی" وڵامی پرسیار و تێبینییەکان درایەوە و دواتر ڕاپۆرتی گشتی لەلایەن بەشدارانی کۆنفڕانسەوە پەسند کرا.\nجێگای ئاماژەیە هونەرمەندان کاک "قادر ئەلیاسی"، "سامڕەند ئەلیاسی" و "شێرکۆ مەریوانی" چەند بەرهەمی هونەرییان لە چەند بڕگەیەکی نێوان بەرنامەکاندا پێشکەش کرد.\nبەشی دووەمی کاری کۆنفڕانس بەشی دەنگدان و هەڵبژاردنی بەڕێوەبەرانی نوێ بۆ کۆمیتەی گشتیی حیزب لە وڵاتی نۆروێژ بوو کە ئەو بەشە لەلایەن "پەری ڕەشیدیان" نوێنەری دەزگای هەڵبژاردن بەڕێوە چوو.\nدواتر دەستەی بەڕێوەبەریی نوێی هەڵبژێردراو کۆبونەوەیەکیان پێک ھێنا و بەرپرسی کۆمیتەیان دیاری کرد.


كۆربەندی جیهانی ئابوری داڤۆس لە وادەی خۆی ناكرێت\nبڕیاروابوو لە سەرەتای مانگی كانونی یەكەمەوە كۆربەندی ئابووری داڤۆس لە وڵاتی سویسرا بكرێت، بەڵام بە هۆی پەتای كۆرۆناوە ئەمساڵ لە وادەی خۆی ناكرێت.\nلەم بارەیەوە رێكخرانی ئەو كۆربەندە راگەیاندراوێكیان بڵاوكردەوە و ڕایانگەیاندووە كە كۆربەندەكە بەهۆی پەتای كۆرۆناوە لە مانگی كانوونی یەكەمی ئەمساڵ ئەنجام نادرێت و لە سەرەتای هاوینی 2021 كۆڕبەندە دەكرێت.\nكۆنگرە یان كۆڕبەندی داڤۆس لەبنەڕەتدا ناوی تەواوی (كۆڕبەندی ئابوری جیهانی)یە و بۆ یەكەمین جار لەژێر ناوی "كۆڕبەندی بەڕێوەبردنی ئەوروپا" لە ساڵی 1971 دامەزراوە و سەركردەكانی جیهان هەر لەسەركردە سیاسییەكانەوە تا سەركردەی رێكخراوە بازرگانی و ئابورییەكان و رێكخراو و ناوەندە خێرخوازییەكان و ئەكادیمستەكان كۆدەكاتەوە.\nلەچەند ساڵی ڕابردوودا شاندی هەرێمی كوردستان بانگێشتی ئەم كۆڕبەندە كراون لە پەراوێزی كۆبونەوەكاندا چەندین كۆڕی گرنگیان ئەنجام داوە، سەرۆك مەسعود بارزانی لە ساڵانی 2013 و 2014 بەشداری لەو كۆڕبەندەدا كردووە هەروەها لە سەرەتای ئەمساڵیشدا نێچیرڤان بارزانی وەك سەرۆكی هەرێمی كوردستان بەشداری كۆڕبەندی ئابوری داڤۆس كرد و لە پەراوێزی كۆبونەوەكاندا لەگەڵ دۆناڵد ترەمپی سەرۆكی ئەمریكا كۆبوویەوە .\nسەرەتاكانی دەركەوتنی دەگەڕێتەوە بۆ مامۆستایەكی ئابووری بە ناوی كڵاوس_شواب كە لە ساڵی ١٩٧١ مونتەدایەكی بچووكی بۆ سەرمایەدارە ئەوروپییەكان دامەزراند.\nبەڵام قۆناغە جیاوازەكان و ڕووخانی بلۆكی ڕۆژهەڵات و ڕاوەستانی جەنگی سارد و گۆڕانكارییەكانی دواتر وای كرد ئەم كوربەندە فراوان بكرێت و ئێستا دیارترین و ناودارترین نوخبەی ئابووری و سیاسی لە جیهاندا لە خۆی دەگرێت.\nهەموو ساڵێكیش لەكاتی بەڕێوەچوونی كۆڕبەندەكەدا و لە شوێنێكی كەمێك دوور كۆڕبەندە چالاكوانانی ڕەخنەگر خۆپیشاندان دژی سەرمایەداری ئەنجام دەدەن.\nداڤۆس بە سەیرانگایەكی دڵڕفێن دەچێت كە دەكەوێتە قەدپاڵی زنجیرە چییای ئاڵپ لە سویسرا، كۆبوونەوەكە بە گەورەترین كۆبوونەوەی ئابووری جیهان دادەنرێت.


رێبەری ئیسلامیەكانی”بەنگلادش” بە هۆی جینایەتی جەنگی بە ئێعدام مەحكوم كرا – زاگرۆس پۆست\nماڵەوە / جیهان / رێبەری ئیسلامیەكانی”بەنگلادش” بە هۆی جینایەتی جەنگی بە ئێعدام مەحكوم كرا\nرێبەری ئیسلامیەكانی”بەنگلادش” بە هۆی جینایەتی جەنگی بە ئێعدام مەحكوم كرا\nپێنج شه‌ممه 30 تشرینی یه‌كه‌م 2014\tجیهان, هەواڵ 100 جار خوێنراوه‌ته‌وه\nدادگایەكی تایبەت بە شەڕی سەربەخۆیی وڵاتی بەنگلادش لە ساَی 1971ی زایینی، “موتیعەلڕەحمان” سەرۆكی حیزبی “جەماعەتی ئیسلامی بە ئێعدام مەحكوم كرا.\nئەم ئیسلامیە 71 ساڵەیە لە ماوەی 9 مانگ شەڕی سەربەخۆیی بەنگلادش فەرماندەیی چەكدارەكانی “بەدر”ی لە ئەستۆ بوو و بە تاوانی كوشتاری بەكۆمەڵ، ئەشكەنجە و دەستدرێژیی سێكسی لە كاتی شەڕدا، بە ئێعدام مەحكوم كراوە.\nموتیعەلرەحمان لە ساڵی 1971 كاتێ بەنگلادش وەكوو یەكێك لە پارێزگاكانی وڵاتی پاكستان شەڕی سەربەخۆیی دەست پێكرد، یەكێك لە رێبەرانی ئیسلامیە توندئاژۆەكان بوو لەو شەڕەشدا نزیك بە 3 میلیۆن كەس بوونە قوربانی و یەكێك لە هۆكارە سەرەكیەكانی ئەو جینایەتە جەنگیە چەكدارانی بەدر بوون.\nشایانی باسە، بە پشتیوانی”حوسەینە واجد” ئەو ژنەی كە پۆستی سەرۆك وەزیرانی بەنگلادشی لە ئەستۆ بوو، لە ساڵی 2010ی زایینی دادگایەكی تایبەت بۆ بەدواداچوونی رووداوەكانی شەڕی سەربەخۆیی پێكهێنا. لە ساڵی مانگی دێسامبری ساڵی 2013 یەكەم كەس بە تاوانی جینایەتی جەنگی لەسێدارەدرا و ئەم كردەوەیە بووەو هۆی نانەوەی ئاژاوە و لە ماوەی یەكساڵی رابردوودا و لە رەوتی خۆپیشاندان دژی دادگای جەنگی پتر لە 100 كەس لە بەنگلادش كوژراون.


10:43 PM IRAQ\nTHURSDAY, 10 OCTOBER 2019 - 00:17\nبەشی ئێران- عەلی لاریجانی، سەرۆکی پەرلەمانی ئێران بە بانگهێشتی فەرمیی سەرۆکی پەرلەمانی تورکیا بڕیار بوو سەردانی ئیستەنبووڵ بکات بەڵام بەهۆی هێرشی سەربازیی تورکیا بۆ نێو "خاکی سووریا" سەردانەکەی هەڵوەشانووەتەوە.\nعەلی لاریجانی، سەرۆکی پەرلەمانی ئێران بە بانگهێشتی فەرمیی سەرۆکی پەرلەمانی تورکیا بڕیار بوو سەردانی ئیستەنبووڵ بکات بەڵام بەهۆی هێرشی سەربازیی تورکیا بۆ نێو "خاکی سووریا" سەردانەکەی هەڵوەشانووەتەوە.\nئەکبەر رەنجبەرزادە، ئەندامی دەستەی سەرۆکایەتیی پەرلەمانی ئێران رایگەیاند: "بەداخەوە هەنگاوەکەی ئەم دواییەی تورکیا دەبێتە هۆی دروستبوونی گرژی لە سووریا و ناوچەکە کە ئەگەری هەیە ببێتە ئاگرێکی ئەوەندە گەورە توانای کوژاندنەوەی نەبێت. هەڵبەتە لەو دۆخەدا زلهێزەکان دەستێوەردان دەکەن و دۆخەکە قەیراناویتر دەبێتەوە و بەرپرسیاریەتی لێکەوتەکانی لە ئەستۆی تورکیایە".\nئەندامەکەی دەستەی سەرۆکایەتیی پەرلەمانی ئێران گوتی: "ئەوەی لە حکوومەتی تورکیا چاوەڕوان دەکرێت، بڕیارێکی عاقڵانەیە بۆ پاراستنی ئاسایش و ئاشتی و ئارامی لە ناوچەکە و دووریکردنە لە دروستکردنی گرژی، تاوەکو نەبێتە هۆکاری هاتنی زلهێزەکان بۆ رۆژهەڵاتی ناوەڕاست".\nئێوارەی ئەمڕۆ چوارشەممە 10-9-2019 بەبڕیاری رەجەب تەیب ئەردۆغان، سەرۆککۆماری تورکیا ئۆپەراسیۆنی سەربازیی ئەو وڵاتە بۆ رۆژئاوای کوردستان دەستی پێکرد و فڕۆکە جەنگییەکانی ئەو وڵاتە سەرێکانیێ، قامشلۆ و ئاموودێیان لە کوردستانی سووریا بۆردوومان کرد.


ڕیشەی وشەی "اللە" و خەسڵەتەکانی ناو قورئان لە کوێوە سەرچاوەیان گرتووە؟ به‌شی سێهه‌م\nڕووە لەیەکچووەکانی زوهرە (عثتر) و "إلە"ی قورئان.\nعثتر، یاخود عشتار بە "عزیز" ناسرا بوو، کە دواتر "إلە"ی قورئان بوو بە هەڵگری هەمان نازناو. زانای پسپۆڕ لە بواری خوێندنەوەی نەخشەبەردینییه یەمەنییەکاندا (Jamme.A) لە کتێبی ”مهران البلقیس"، لاپەڕە ٢٨ و ٣٠ دا دەڵێت: "العزیز" بوو بە نازناوی سەرەکیی "اللە"ی قورئان. وەک دەبینین لە ئایەتی ٩٦ی سورەی ئەنعامدا، ئەم نازناوە بە کار هاتووە، تێیدا دەڵێت " ،،،،، والشمس والقمر حسبانا ذلك تقدير العزيز العليم". "جاما" لە کتێبی "حجر مصنف"دا دەڵێت: "الە الحجر هو اسم لعثتر"، واتە ئەوە خواوەندی زوهرە بووە، لە شێوەی بەرددا پەرستراوە.\nتیۆلۆجییەکان زۆریان کۆکن لەسەر ئەوەی، کاتی خۆی هەر پارچە نیازیکێک لە ئاسمان کەوتبێتە خوارەوە و دۆزرابێتەوە، دواتر خەڵکانی بیاباننشین چواردەوریان گرتووە، کردوویانەتە کەعبە و پەرستوویانە. وایان زانیوە، کە ئەو بەردانە لە لایەن زوهرەوە بۆ بەندەکانی نێردراونەتە خوارەوە. تەنانەت پەیامبەری ئیسلام لە یەکێک لە وتەکان (حدیث)دا ئاماژەی بەوە کردووە مانگ و ڕۆژ کاتێک ئاوا دەبن دەچن بۆ پەرستنی زوهرەی باوک.\nدیاردەی کەوتنەخوارەوەی نیازیک لای عەرەبەکانی نیمچەدوورگە هۆکاری سەرەکیی گۆڕینی "عثتر" بوو بۆ "حجر"، واتە بەرد. بە هۆی دووبارە بوونەوەی ئەو دیاردەیەوە، بە پێی سەرچاوە مێژوییەکان ژمارەی کەعبەکان، بە ته‌نیا لە نیمچەدوورگەدا پێش ئیسلام خۆی زیاتر لە ٢٦ دانه داوە. سووڕانەوەی حاجییەکانیش لە وەرزەکانی حەجدا هەمیشە بە دەوری ئەو بەردانەدا بووە. لە دوای سەرهەڵدانی پەرستنی بەرد لای دانیشتووانی نیمچەدوورگە، "إله الحجر" جێگای زوهرە ی گرتەوە. سووڕانەوەی ئێستای موسوڵمانان بە دەوری بەردە ڕەشەکەی کەعبەدا، تیۆلۆجییەکان گومانیان لەوە نییە، کە لەو دیاردە کۆنەوە سەرچاوەی گرتووە.\nهەنگاو بەرەوە یەکتابتپەرستی:\nگەورەیی (عثتر) و شێوازی بڵاوبوونەوەی بە نیمچەدوورگەدا، چەندین سەدە پێش ئیسلام گەیشتە ئەوەی دینێکی تاکبتپەرستی، ته‌نیا بۆ عشتار (عثتر) دروست بوو. جەواد عەلی لە " المفصل فی تأریخ العرب قبل اللأسلام"دا ئاماژە بەوە دەکات، کە تاکبتپەرستی هەوڵێک بووە بۆ کۆکردنەوەی تیرە و هۆزەکان لە چوارچێوەی سنوورە جوگرافیاییە لێکچووەکاندا، بە مەبەستی کۆکردنەوەی هێز بۆ بەرگری لە خۆکردن و هەنگاونان بۆ دروستکردنی دەستەڵات و دەوڵەت. ئەو کۆمەڵە هۆز و تیرانەی توانیبێتیان لە ژێر سایەی تاکبتپەرستیدا کۆ بووبێتنەوە بە میللەت ناو نراون. لە هەمان سەرچاوەدا جەواد عه‌لی ئاماژە بە نووسینەکانی "ئیدوارد گلاسەر" دەکات، کە دەڵێت، لە کاتی بانگەشە بۆ دینەکانیان ئەو جۆرە میللەتانە وشەی "حبلم"یان بە کار هێناوە، کە لە زمانی عەرەبیدا بە مەبەستی پێکەوەبەستن دێت. لە هەمان سەرچاوەدا جەواد عه‌لی، ئاماژە بەو ئایەتە قورئانییەی ئیسلام دەکات، کە بە هەمان شێوە داوای بەستنەوەی خەڵک و میللەتەکەی خۆی دەکات، کە دەڵێت "واعتصموا بحبل اللە".\nدەستەواژەی "اهل العثتر" لە نووسینە کۆنە یەمەنییەکاندا لە زۆر شوێندا بەرچاو دەکەوێت، لە ئیسلامدا "اهل اللە" جێگەی گرتووەتەوە. "اهل العثتر" بە مانای ئەوە دێت میللەت دروست بووە لە پشت عەشتارەوە، دواتر بە "مللة العثتر" ناونرا، کە ئیسلام "أمة اللأسلام"ی بۆ بە کار هێناوە. لەوێ بە دواوە کۆبوونەوە و یەکگرتن (توحید) لە دەوری تیرە و هۆز وردە وردە بەرەو لەناوچوون ڕۆیشت و لەبری ئەوە کۆبوونەوە و یەکگرتن لە دەوری خواوەندی گەورەی عەشتار پەیدا بوو. "إنماالمومينين إخوة"ش بە لای نەیارانی ئیسلامەوە لەسەر هەمان بنەما لە قورئاندا کراوەتە درووشم.\nبیرۆکەی یەکتابتپەرستی لەنێو یەمەنییەکاندا دەگەڕێتەوە بۆ ئەو گۆڕانەی بە سەر ئاستی لێپرسراوەتیی زوهرەدا هاتووە. زوهرەی باوک دوای ماوەیەکی دوورودرێژ لە پەرستنی لە لایەک و لەبەر گەورەییەکەی لە لاکەی ترەوە، هەروەها بە هۆی تێکەڵبوونی کولتووری فارسەکان لە باوکەوە گۆڕا بۆ دایک و کچ و دواتریش کردویانەتە سەرکردەی خواوەندەکانی تریان. ئەوە بوو بە سەرەتای گەورەترین خاڵی وەرچەرخانی زوهرە، هەر لەوێشەوە بوو، کە بە (إلە الواحد) ناویان نا. بە مانایەکی تر عشتار (عثتر) لە سەرەتاوە بە باوکی مانگ و ڕۆژیش بە دایکی ناسرا بوو، بەڵام دواتر بۆیان دەرکەوت، کە (عثتر) خۆی باوکە و پێویستی بە باوکایەتیی مانگ نەماوە، لە هەمان کاتدا خۆیشی دایکە و پێویستی بە دایکایەتیی ڕۆژ نەماوە. (Detlef Nielsen) لە شیکاریکردنی دەقە یەمەنییەکاندا دەڵێت: "أم عثتر"، عەشتاری دایک و "ابم عثتر"، عەشتاری باوک، کە هەردووکیان لە دوو سەردەمی مێژوویی یەک بەدوای یەکدا پەرستراون ئەو تیۆرییە دەسەلمێنێت. (جەواد عەلی)یش ئەم قسانەی دیتلێف لە بەشی شەشەمی " المفصل فی تأریخ العرب قبل اللأسلام"ەکەی خۆیدا به‌ڕاست ده‌زانێت. (عثتر) بە شێوەیەک پەرستنی ناسراو بوو، تەنانەت وەکو ناوی مرۆڤ بە کار هێنراوە. "عبد عثتر" یەکێک بووە لە سەرکردە یەمەنییەکان، کە هێرشی کردۆتە سەر پەرستگای مانگ (مق) لە ناوچەی "العلان"ی یەمەنی بە مەبەستی سەپاندنی پەرستنی سەرکردەی ئەستێرەکان. کۆکردنەوەی ئەو تیرە و هۆزانە لەژێر سایەی دینێکدا (یەکتابتپەرستی) کارێکی ئاسان نەبووە، بەڵکو زۆر کات پێویستی بە بەکارهێنانی هێز بووە. "ئەختاتون"ی فیرعەونی نزیک بە ١٤٠٠ ساڵ پێش زایین، کە هێرشی کردۆتە سەر تەواوی پەرستگا و خواوەندەکانی تر و بە ته‌نیا "ئاتون"ی خواوەندی خۆری هێشتۆتەوە، نموونه‌یەکی تری ئەو هەوڵانەیە. هەر ئەوەش بوو وای کرد بڵێت: لا إله إلا آتون. واتە، جگە لە خواوەندی ڕۆژ "آتون" هیچ خواوەندێکی تر نییە. یەکێکیش لە پاشاکانی "سبأ" بە ناوی "شعرم"ەوە، لە دوای گەورەبوونی (عثتر) دژایەتیی پەرستنی مانگ "مق"ی کردووە و هێرشی کردووەتە سەر پەرستگاکانیان.\nمیژووی دژایەتیکردنی مانگ"مق"پەرستی دەگەڕێتەوە بۆ سەدەی یەکەمی پێش زایین. جەواد عه‌لی لە بەشی دووەمی "المفصل فی التأریخ قبل الآسلام"دا باسی یەکێک لە سەرکردەکانی خولان دەکات، کە پەرستگای (مق)ی لە ناوچەی علان تێک داوە و هەموو خواوەندەکانی تێک شکاندوون. بیرۆکەی "توحید النجم العربی" لەوێوە سەری هەڵداوە.\nرەئفەت ئەلعەمماری دەڵێت، پەیامبەری ئیسلام زۆر سوودی لەو جۆرە ئەزموونانە وەرگرتووە. ئەوە بوو، لە گرتنی مەککە (فتح المکة)دا یەکەم کار کردی هێرشکردن بوو بۆ سەر پەرستگای قوڕەیشییەکان، که‌بته‌کانی تێک شکاندن، لە بری هەموو ئەو بت و خواوەندانە بەردە ڕەشەکەی، وەک "یمین اللە" هێشتەوە و لە بەرانبەریشیدا شەیتانی وەکو دژەکەی ناساند.\nڕێکه‌وتی بڵاوکردنه‌وه 2013-01-04 11:44:00\nڕووە, لەیەکچووەکانی, زوهرە, عثتر, و, إلەی, قورئان, عثتر, یاخود, عشتار, بە, عزیز, ناسرا, بوو, کە, دواتر, إلەی, قورئان, بوو, بە, هەڵگری, هەمان, نازناو, ئاراس, وه‌هابڕیشەی, وشەی, اللە, و, خەسڵەتەکانی, ناو, قورئان, لە, کوێوە, سەرچاوەیان, گرتووە, به‌شی, سێهه‌م Tags


سوپای پاسداران: ده‌زانین كێ پلانی هێرشكردنه‌سه‌ر كونسوڵخانه‌ی وڵاته‌كه‌مانی له به‌سره دانا\nسوپای پاسداران: ده‌زانین كێ پلانی هێرشكردنه‌سه‌ر كونسوڵخانه‌ی وڵاته‌كه‌مانی له به‌سره دانا\nمحه‌مه‌د ره‌زا یه‌زدی\nسوپای پاسدارانی كۆماری ئیسلامی ئێران رایگه‌یاند كه ده‌زانن كێ پلانی هێرشكردنه‌سه‌ر كونسوڵخانه‌ی وڵاته‌كه‌یانی له به‌سره داناوه و له ماوه‌یه‌كی نزیكدا ورده‌كارییه‌كه‌ی ئاشكرا ده‌كه‌ن.\nله وتووێژێكدا له‌گه‌ڵ ئاژانسی ته‌سنیم، عه‌مید محه‌مه‌د ره‌زا یه‌زدی فه‌رمانده‌ی هێزه‌كانی محه‌مه‌د ره‌سوله‌ڵای سه‌ر به سوپای پاسدارانی كۆماری ئیسلامی ئێران وتی: "ئه‌وه‌ی له به‌سره روویدا بێگومان هیچ كاریگه‌رییه‌كه‌ی له‌سه‌ر په‌یوه‌ندی مێژوویی و هه‌رێمی هه‌ردوو گه‌لی عیراق و ئێران نه‌بووه".\nوتیشی: "ده‌زانین له كوێ پلانی هێرشكردنه‌سه‌ر كونسوڵخانه‌كه‌مان له به‌سره دانراوه".\nئه‌و فه‌رمانده‌یه‌ی سوپای پاسداران ئاماژه‌شی به‌وه‌دا كه "له‌ماوه‌یه‌كی زۆر نزیكدا گه‌لانی ئێران و عیراق ورده‌كاری رووداوه‌كه ده‌زانن".


هێشتا ڕێگاكه‌ی ئه‌كه‌په گوڵڕێژ نییه - شـه‌فـه‌ق نيـوز\nهێشتا ڕێگاكه‌ی ئه‌كه‌په گوڵڕێژ نییه\nكوده‌تا و هه‌ژموونی دامه‌زراوه‌ی سه‌ربازیی له وڵاتدا.\nگه‌رچی له بنه‌ڕه‌تدا بڕیاردان له‌سه‌ر ڕیفراندۆمێكی له‌و شێوه‌یه له‌لایه‌ن ئه‌كه‌په و خودی ڕه‌جه‌ب ته‌یب ئه‌ردۆغانه‌وه ده‌چووه خانه‌ی سه‌ركێشییه‌كی سیاسیی گه‌وره‌وه، به‌ڵام سه‌ركه‌وتنی ئه‌و پڕۆژه‌یه له گه‌وره‌ترین سه‌ركێشییه‌وه بووه ده‌ستكه‌وتێكی زێڕین هه‌م بۆ "توركیای نوێ" و هه‌م بۆ ئه‌كه‌په.\nئه‌گه‌ر به‌شێوه‌یه‌كی ڕێژه‌یی هه‌ڵوێستی كوردانی باكوور له‌باره‌ی هۆكار و ئاكامی بایكۆتكردنی پرۆسه‌كه له هاوكێشه‌كه ده‌ربكه‌ین، چه‌ند ده‌ره‌نجامێك به‌دی ده‌كه‌ین:\nبۆ "توركیای نوێ" له حاڵه‌تی جێبه‌جێكردنی ناوه‌ڕۆكی هه‌مواركردنه‌كاندا، سیستمی سیاسی و سه‌ربازی و دادوه‌ریی (هه‌م له شكڵ و هه‌م له جه‌وهه‌ردا) ڕێچكه‌یه‌كی سه‌لیم و هاوته‌ریبی ئه‌م قۆناغه ده‌گرنه‌به‌ر. بۆ ناوخۆی وڵات ده‌ستووری هه‌مواركراو ده‌شێت ده‌لاقه‌یه‌كی نوێ بێت كه له ڕێگه‌ی به‌مه‌ده‌نیكردنی حوكم و دامه‌زراوه ده‌وڵه‌تییه‌كانه‌وه ئیراده‌ی میلله‌ت له تارمایی خۆسه‌پێنی نوخبه‌ی سه‌ربازیی بێنێته‌ده‌ر. به چه‌سپاندنی بنه‌ماكانی دیموكراسی و ئازادییه مه‌ده‌نییه‌كان و جیاكردنه‌وه و دیاریكردنی ده‌سه‌ڵاتی سه‌ربازی و دادوه‌ری، توركیا چه‌ند هه‌نگاوێكی دیكه له ئه‌ندامێتی یه‌كێتی ئه‌وروپا نزیك ده‌بێته‌وه. ئه‌وه‌ی ئه‌م گریمانه‌یه تۆختر ده‌كاته‌وه به‌ڵێنه‌كانی ئه‌ردۆغانه له‌باره‌ی دانانی ده‌ستوورێكی نوێ بۆ توركیا ئه‌گه‌ر پارته‌كه‌ی هه‌ڵبژاردنه‌كانی 2011 بباته‌وه.\nبۆ (ئه‌كه‌په) كه له هه‌ڵبژاردنه‌كانی ساڵی 2007دا ته‌نها ڕێژه‌ی 47%ی ده‌نگه‌كانی هێنا، ئه‌نجامی ئه‌م ڕیفراندۆمه (58%) پێشبینییه‌كانی له ترس و دڵه‌ڕاوكێوه كرده هه‌وێنی متمانه به‌خۆبوون و به‌رده‌وامیدان به‌و میتۆده‌ی كه پێڕه‌وی ده‌كات بۆ چه‌سپاندنی پایه‌كانی "دیموكراسیی ئه‌ردۆغانی" له توركیا، چونكه ئه‌كه‌په هه‌م له پێشوازیی هه‌ڵبژاردنه‌كانی ساڵی 2011دا سه‌نگ و قورسایی خۆی چێك كرده‌وه، هه‌میش له‌مه‌ودوا به نه‌فه‌سێكی تر و پاڵپشت به شه‌رعیه‌تی جه‌ماوه‌ریی و ده‌ستووریی به‌ره‌نگاری گێچه‌ڵی كه‌مالیست و نه‌ته‌وه‌په‌رسته‌كان ده‌بێته‌وه.\nله هیچ ململانێ و گه‌مه‌یه‌كی سیاسیدا هه‌موو جه‌مسه‌ره‌كان وه‌كو یه‌ك براوه و دۆڕاو نابن، ڕاسته له‌م پرۆسه‌یه‌شدا (ئه‌كه‌په) سوودمه‌ند و براوه‌ی سه‌ره‌كییه، به‌ڵام له هه‌مان كاتیشدا به‌رژه‌وه‌ندیی گشتی خه‌ڵكی توركیا (ته‌نانه‌ت به كوردیشه‌وه كه بایكۆتی پرۆسه‌كه‌ی كرد) بێبه‌ش نابێت له لایه‌نه ئیجابییه‌كانی به‌جێهێنانی هه‌مواركردنی ده‌ستوور (وه‌ك ئه‌وه‌ی له پڕۆژه‌كه‌دا هاتوون).\nپرسیاری سه‌ره‌كی لێره‌دا ئه‌وه‌یه كه ئایا سه‌ركه‌وتنی به‌ره‌ی "به‌ڵێ" به‌سه‌ر به‌ره‌ی "نه‌خێر"دا مانای ته‌ختبوونی ڕێگاكه‌یه بۆ ئه‌كه‌په؟\nله ڕاستیدا ئه‌مه جێگه‌ی هه‌ڵوه‌سته‌كردنه، چونكه ڕێگاكه گوڵڕێژ نییه، وه‌ك ده‌وترێت "جێبه‌جێكردنی یاسا قورستره له ده‌ركردنی".\nگرنگ هه‌نگاوه‌كانی دوای په‌سه‌ندكردنی هه‌مواركردنه‌كانه، بۆیه هێشتا حكومه‌ت هیچی نه‌كردووه، سه‌ركه‌وتنی پڕۆژه‌كه له‌وه‌دایه كه له‌سه‌ر ئه‌رزی واقیع جێبه‌جێبكرێت.


بانكی ناوه‌ندیی عێراق له كه‌مكردنه‌وه‌ی فرۆشتنی دۆلار به‌رده‌وامه\nشوان بەرزنجی 04/05/2021 - 14:23 كوردستان\nبانكی ناوه‌ندیی عێراق، به‌رده‌وامه له كه‌مكردنه‌وه‌ی فرۆشیی دۆلار و ئه‌مڕۆ 175 ملیۆن دۆلاری بۆ فرۆشتنی خسته روو، شاره‌زایه‌كی ئابووریش كاریگه‌رییه‌كانی ئه‌و هه‌نگاوه ده‌خاته ڕوو.\nئه‌مڕۆ سێشه‌ممه 4/5/2021، بانكی ناوه‌ندیی عێراق، ڕێژه‌ی فرۆشتنی دۆلاری كه‌متر كرده‌وه بۆ 175 ملیۆن و 214 هه‌زار و 174 دۆلار و به‌های فرۆشتنی هه‌ر دۆلارێك 1460 دیناره، ئه‌مه له كاتێكدا دوێنێ بانكه‌كه 178 ملیۆن و 947 هه‌زار و 783 دۆلاری بۆ فرۆشتبوو.\nبانكه‌كه 135 ملیۆن و 614 هه‌زار و 174 دۆلاری بۆ زیادكردنی حسابی خۆی له ده‌ره‌وه فرۆشتووه، له شێوه‌ی حه‌واڵه و بیمه، هه‌روه‌ها بڕی 39 ملیۆن و 600 هه‌زار دۆلاری به شیوه‌ی نه‌قد، به بانك و كۆمپانیاكانی حه‌واڵه فرۆشتووه.\nلای خۆیه‌وه، شێروان ئەنوەر مستەفا، راوێژكار لە هاوبەندیی بانكە ئەهلییەكانی عێراق لە هەرێمی كوردستان بە (باسنیوز)ی راگەیاند:" هیچ بڕیارێك نییە كە بەردەوام بانكی ناوەندی عێراق دۆلار كەم بخاتە ڕوو بۆ فرۆشتن، یان زیادی بكات، بەڵكوو بە پێی خواستی كۆمپانیاكانی حەواڵە و بانكەكان دۆلار دەخرێتە بازاڕ".\nروونیشی كردەوە "سەرەتای مانگی رەمەزان خواستێكی زۆر لەسەر دۆلار هەبوو، رۆژانە 200 ملیۆن دۆلار دەخرایە روو، بەڵام ئێستا خواستی كڕین كەمی كردووە، بۆیە دۆلار كەم بووه‌تەوە، ئەوەش شتێكی ئاساییە".\nشێروان ئەنوەر ئاشكراشی كرد بەهای دۆلار بەرامبەر دینار لەوەزیاتر بەرزنابێتەوە،: "ئەو به‌هایه‌ی ئێستا هەیە نزیكە لەوەی بەم جۆرە جێگیر بێت، باوه‌ڕ وا نییه 100 دۆلار بگاتە 150 هەزار دینار، بانكی ناوەندیش كار بۆ ئەوە دەكات هاوسەنگی نرخ بپارێزێت و نەگانە 150 هەزار دینار".\nدوای ئه‌وه‌ی بانكی ناوه‌ندی به‌های 100 دۆلاری به 145 هه‌زار دینار دانابوو، له بودجه‌ی عێراقدا، به‌های 100 دۆلار به‌رامبه‌ر 145 هه‌زار دیناری عێراقی جێگیر كرا.


신명기 18 KLB - دواوتار 18 KSS\n1کاهینە لێڤییەکان و هەموو هۆزی لێڤی بەش و میراتیان لەگەڵ ئیسرائیل نابێت، بەڵکو قوربانییە بە ئاگرەکان بۆ یەزدان بەشی ئەوانە، چونکە ئەمە میراتە بۆیان. 2جا لەناو براکانیان میراتیان نابێت، یەزدان میراتی ئەوانە وەک بەڵێنی پێدان.\n3ئەمەش مافی کاهین دەبێت لەسەر گەل، لەوانەی قوربانی سەردەبڕن، جا گا بێت یان مەڕ18:3 مەبەستی لە هەر ئاژەڵێکی بچووکە لە مێگەل بێت وەک: مەڕ، بزن، گوێرەکە… هتد.، شان و شەویلاکی خوارەوە بە چەناگە و هەردوو ڕوومەتەوە و گەدە بە کاهین دەدرێن. 4هەروەها یەکەمین بەرهەمی دانەوێڵە و شەرابی تازە و زەیت و یەکەم بڕینەوەی خوری مەڕەکانتانی پێدەدەن، 5چونکە یەزدانی پەروەردگارتان لەناو هەموو هۆزەکانتان هەڵیبژاردن هەتا بوەستن بۆ خزمەتکردن بە ناوی یەزدانەوە، خۆیان و کوڕەکانیان هەتاهەتایە.\n6ئەگەر لێڤییەک لە هەر یەکێک لە شارۆچکەکانی ئیسرائیل، لەو شوێنەی دەژیێت و پڕ بە دڵی خۆی هات بۆ ئەو شوێنەی کە یەزدان هەڵیدەبژێرێت و 7بە ناوی یەزدانی پەروەردگارییەوە خزمەتی کرد، وەک هەموو برا لێڤییەکانی کە لەوێ لەبەردەم یەزدان وەستاون، 8ئەوا بەشیان یەکسان دەبێت لە خواردن، بێجگە لەوەی لە میراتی خێزانەکەی دەفرۆشرێت.\n9کاتێک چوونە ناو ئەو خاکەی کە یەزدانی پەروەردگارتان پێتان دەدات، فێر مەبن وەک نەریتە قێزەونەکانی ئەو نەتەوانە بکەن. 10ئەوانەتان تێدا نەبێت کە کوڕەکەی یان کچەکەی وەک قوربانی بسووتێنێت، هەروەها نە ئەوانەی فاڵگرتنەوە دەکەن و نە بەخت خوێندنەوە و نە جادووگەری و نە سیحربازی، 11نە ئەوانەی نوشتە دەکەن و نە ئەوانەی نێوانگرن18:11 نێوانگرن: لێرە بەو واتایە دێت، کەسێکە کە گوایە هۆی پەیوەندی ڕێکخەرە لەنێوان خەڵکی مردوو و زیندوودا. بڕوانە لێڤییەکان 19:31. و نە ئەوانەی ڕۆح ئامادەکارن18:11 ڕۆح ئامادەکارن: بەو کەسانە دەگوترێت کە ڕۆح ئامادە دەکەن. بڕوانە یەکەم ساموئێل 28:3 و 8–9. و نە ئەوانەی ڕاوێژ بە مردووان دەکەن، 12چونکە هەرکەسێک ئەم نەریتانە پەیڕەو بکات لەلای یەزدان قێزەونە، هەر بەهۆی ئەم نەریتە قێزەونانەیە یەزدانی پەروەردگارتان نەتەوەکان لەبەردەمتان ڕاو دەنێت. 13لەلای یەزدانی پەروەردگارتان بێ کەموکوڕی دەبن.\n14ئەو نەتەوانەی ئێوە جێیان دەگرنەوە گوێ لە بەخت خوێنەر و فاڵگرەوان دەگرن، بەڵام بۆ ئێوە یەزدانی پەروەردگارتان بەم شێوەیە ڕێی نەداوە. 15یەزدانی پەروەردگارتان لەنێوتان لە براکانتان پێغەمبەرێکی وەک منتان بۆ دەستنیشان دەکات، دەبێت گوێی لێ بگرن. 16بەگوێرەی هەموو ئەو شتانەی لە یەزدانی پەروەردگارتان داوا کرد لە حۆرێڤ لە ڕۆژی کۆبوونەوە و گوتتان: «با ئیتر گوێمان لە دەنگی یەزدانی پەروەردگارمان نەبێت و ئەم ئاگرە مەزنەش نەبینینەوە، نەوەک بمرین.»\n17یەزدانیش پێی فەرمووم: «چاکیان کرد لەوەی گوتیان، 18لەنێو براکانیان پێغەمبەرێکی وەک تۆیان بۆ دادەنێم و وتەکانم دەخەمە دەمی و ئەوەی فەرمانی پێدەدەم ئەو بۆیان پێی دەدوێت. 19جا ئەو کەسەی گوێ لە وشەکانم نەگرێت کە ئەو پێغەمبەرە بە ناوی منەوە دەیڵێت، ئەوا لێپرسینەوەی لەگەڵ دەکەم. 20بەڵام ئەو پێغەمبەرەی لووتبەرز دەبێت و بە ناوی منەوە قسەیەک دەکات کە من فەرمانم پێی نەکردووە بیکات، یان ئەوەی بە ناوی خودای دیکەوە قسە بکات، ئەو پێغەمبەرە دەبێت بمرێت.»\n21ئەگەر لە دڵتانەوە بڵێن، «چۆن ئەو قسەیە بزانین کە یەزدان نەیفەرمووە؟» 22ئەوا ئەوەی پێغەمبەرێک بە ناوی یەزدانەوە قسەی پێکردووە و ڕووی نەدا و نەبوو، ئەوە ئەو قسەیەیە کە یەزدان نەیفەرمووە، بەڵکو ئەو پێغەمبەرە بە لووتبەرزییەوە گوتوویەتی، جا لێی مەترسن.\nKSS : دواوتار 18


لەگەڵ لامەركەزیداین – Knwe.org\nسەرەکی » هەواڵ » لەگەڵ لامەركەزیداین\nسەرپەرشتیاری ئیدارەی گەرمیان:\nلیژنەی ئامادەكردنی پڕۆژەی لامەركەزی لەئەنجومەنی پارێزگای سلێمانی، پێشنیازو سەرنجی بەرپرسانی گەرمیانی لەسەر لامەركەزیەت وەرگرت، سەرپەرشتیاری ئیدارەی گەرمیانیش، دەڵێت: بەتەواوی لەگەڵ لامەركەزیداین.\nلەچوارچێوەی ئامادەكاری‌و هەنگاوەكانی لیژنەی لامەركەزی سلێمانی، لەگەرمیان، لەگەڵ سەرپەرشتیاری ئیدارەی گەرمیان‌و قائیمقامی قەزاكانی كەلارو كفری كۆبۆوەو لەكۆنگرەیەكی رۆژنامەنووسیدا؛ ئامانجی سەردانەكەو گرنگیی پیادەكردنی لامەركەزی خرایەڕوو.\nلەكۆنگرەكەدا، بەرزان شێخ محەمەد ئەندامی ئەنجومەنی پارێزگای سلێمانی‌و سەرۆكی لیژنەی لامەركەزی، رایگەیاند: لیژنەكەمان، كە لەنوێنەری سەرجەم فراكسیۆنەكانی ناو ئەنجومەن پێكهاتووە، كاری ئامادەكردنی پڕۆژەیەكە بۆ پەیڕەوكردنی سیستمی لامەركەزیی ئیداری‌و دارایی بۆ سنووری جوگرافیای پارێزگای سلێمانی‌و لەقۆناغی یەكەمیشدا لەڕێگەی وەرگرتنی سەرنج‌و پێشنیازی یەكە ئیدارییەكان‌و شارەزایان‌و پسپۆرانی بواری یاسایی، كارگێڕی‌و دارایی، پڕۆژەكە ئامادەدەكرێت، پاشان دەنێردرێت بۆ ئەنجومەنی وەزیران بەئامانجی رەوانەكردنی بۆ پەرلەمان‌و دەنگدان لەسەری.\nلەبارەی گرنگیی پەیڕەوكردنی لامەركەزی، سەڵاح كوێخا سەرپەرشتیاری ئیدارەی گەرمیان، رایگەیاند: لامەركەزی، خزمەتی باشترو زیاتر بەناوچە جیاوازەكان دەكات، ئەوە جگەلەوەی رۆتینات لەكاروباری حكومەت كەمدەكاتەوەو كارەكان باشتر بەڕێوەدەچن، سەرەنجامیش هەمووان سوودمەنددەبن لێی. وتیشی: بۆیە ئێمە لەئیدارەی گەرمیان، بەتەواوی لەگەڵ پەیڕەوكردنی لامەركەزیداین.


چاره‌نوسی 118 كه‌سیان نادیاره\nجێگری پارێزگاری نه‌ینه‌وا: 287 كه‌س له‌سه‌ر به‌له‌مه‌كه‌ی موسڵ بوون\n1379 جار خوێندراوه‌ته‌وه\nجێگری پارێزگاری نه‌ینه‌وا رایگه‌یاند، لێكۆڵینه‌وه‌یان له ژماره‌ی ئه‌و كه‌سانه كردووه كه له‌سه‌ر به‌له‌مه‌كه بوون كه دوێنێ پێنجشه‌ممه له روباری دیجله نقوم بوو، ده‌ركه‌وتوه 287 كه‌س له‌سه‌ر به‌له‌مه‌كه بوون.\nئێواره‌ی دوێنێ پێنجشه‌ممه به‌له‌مێك له روباری دیجله له موسڵ وه‌رگه‌ڕاو نقوم بوو، به‌هۆیه‌وه ژماره‌یه‌كی زۆر هاوڵاتی گیانیان له‌ده‌ستدا.\nئه‌حمه‌د جبوری، جێگری پارێزگاری نه‌ینه‌وا له به‌یاننامه‌یه‌كدا رایگه‌یاندووه، "به‌له‌مه‌كه 287 كه‌سی له‌سه‌ر بووه و دوای نقومبونیشی ته‌رمی 89 كه‌سیان دۆزراونه‌ته‌وه و تا ئێستاش ته‌رمی 118 كه‌سیان دیارنین".\nئاماژه‌ی به‌وه‌شكردووه، له‌سه‌ر به‌له‌مه‌كه 103 كه‌سیان ژن و 86 پیاو و 98 منداڵ هه‌بوون، ئه‌وه‌ش به‌پێی كامێراكانی چاودێری دورگه‌ی گه‌شتیاری ناوچه‌كه.\nجێگری پارێزگاری نه‌ینه‌وا راشیگه‌یاندووه، "80 كه‌سی دیكه كه‌له‌سه‌ر به‌مه‌له‌كه بوون خۆیان رزگاركردووه و تا ئێستاش چاره‌نوسی 118 كه‌سیان دیارنیه".


📅 06-09-1930 - 6ی رەشی ئەیلوول (شەڕی بەردەرکی سەرا) رێکەوت و رووداو (کڕۆنۆلۆژیا)\n👁 ئەم بابەتە 31,083 جار بینراوە\nباشووری کوردستان - روودانی شەڕی بەردەرکی سەرا لە [ زۆرتر... 👁] ✖ ✖ 5 14 ✔ 99% ✍ هـ.ب. 30-8-2010 11:20:00\n📷 شەڕی بەردەرکی سەرا وێنە و پێناس\n📅 کاتی تۆمارکردن Mar 15 2010 1:19PM\n👁 ئەم بابەتە 13,079 جار بینراوە\nسلێمانی 06-09-1930 سەرچاوەی وێنە: ساڵح بێچار [ زۆرتر... 👁] ✖ ✖ 0 0 ✔ 70% ✍ هـ.ب. 15-3-2010 13:19:22\n📷 شەڕی بەردەرکی سەرا - 1930 وێنە و پێناس\n📅 کاتی تۆمارکردن Mar 15 2010 1:22PM\n... [ زۆرتر... 👁] ✖ ✖ 0 0 ✔ 80% ✍ هـ.ب. 15-3-2010 13:22:16


ناوەندی هاوکاری:تۆپبارانی هەرێمی کوردستان بۆ بەلاڕێدابردنی ناڕەزایەتییەکانی ئێرانە - ماڵپەڕی ئەڵتەرناتیڤی شورایی\nکۆماری ئیسلامیی ئێران بەرەبەبەیانی ئەمڕۆ چوارشەممە، ٢١ی بانەمەڕ جارێکی دیکەش ناوچە سنوورییەکانی هەرێمی کوردستانی تۆپباران کردەوە.\nسپای پاسدارانی کۆماری ئیسلامی لەو هێرشە نوێیەدا بە تۆپ و کاتیوشا و درۆن کوێستانەکانی بەربزین لە سیدەکان ، گەڵاڵە و سمێلان لە چۆمانی کردۆتە ئامانج.\nکۆماری ئیسلامیی ئێران وەک هەمیشە بەبێ ڕەچاوکردنی پرەنسیپە نێودەوڵەتییەکان و پاراستنی یاسا و ڕێوشوێنی دراوسێیەتی، بوونی بنکە و بارەگای حیزبە سیاسییەکانی دژبەری خۆی لەو ناوچانەی کردۆتە بیانوو بۆ هێرش و دەستدرێژییەکانی بۆ سەر خاکی هەرێمی کوردستان.\nهاوکات لە سۆنگەی هێرشەکانی پێشووی ڕێژیمی کۆماری ئیسلامییەوە خەڵکی گوندنشین و هەوارچییەکانی ئەو ناوچانە زەرەر و زیانی ماڵیی زۆریان پێ گەیشتوە، سەرەڕای ئەوەش کە تۆپبارانەکان زیانی زۆریشان لە ژینگەی ناوچەکە داوە.\nهێرشی نوێی کۆماری ئیسلامیی ئێران بۆ سەر خاکی وڵاتی دراوسێی لە حاڵێک‌دایە کە شەپۆلێکی نوێی ناڕەزایەتییەکان بە دۆخی ئابووری و گرانیی لەڕادەبەدەر لە زۆربەی شارەکانی ئێران وەڕێ کەوتوە و خۆپیشاندان و مانگرتنەکان لەو ماوەیەدا لە پەرەسەندندا بوون.\nڕێژیمی کۆماری ئیسلامییش کە هەموو کاتێک سامانی گشتیی وڵاتی بۆ گێرەشوێنی و قەیران‌خوڵقێنی لە ناوچەدا و پەرەپێدان بە تێرۆریزمی دەوڵەتی تەرخان کردوە، ئەمجارەش هەروەکوو سیاسەتی هەمیشەیی خۆی لە بری وەڵامدانەوە بە ویست و داخوازە ڕەواکانی کۆمەڵانی خەڵک، بۆ بەلاڕێدا بردنی سەرنجی گشتیی خەڵک لەسەر ناڕەزایەتییەکان دەستی بە تۆپبارانی ناوچە سنوورییەکانی هەرێمی کوردستان کردوە.\nناوەندی هاوکاریی حیزبەکانی کوردستانی ئێران دەستدرێژییە سەربازییەکانی کۆماری ئیسلامی و سیاسەتی دەستێوەردانی ئەو ڕێژیمە لە کاروباری هەرێم و پێشێل‌کردنی یاسا و سەروەرییەکانی هەرێمی کوردستان و هاوکات نانەوەی کەشی ترس و تۆقاندن و دڵەڕاوکێ لەنێو دانیشتوانی ناوچە سنوورییەکاندا مەحکووم دەکا.\nلەگەڵ ئەوەشدا ناوەندی هاوکاری خوازیاری ئەوەیە کە حیزب و ڕێکخراوە سیاسی و مەدەنییەکانی کوردستان هەموو توانای خۆتان بۆ ریسواکردن و لەقاودانی سیاسەتی دەستدرێژی‌کەرانە و نامرۆڤانەی کۆماری ئیسلامی بەرامبەر بە دانیشتووانی ناوچە سنوورییەکان بخەنەگەڕ و، لە رێگای جۆراجۆرەوە ئەم سیاسەتەی کۆماری ئیسلامی مەحکووم بکەن.


جەبار یاوەر زانیاری لەبارەی ناردنە دەرەوەی پێشمەرگە بریندارەکانی شەڕی داعش دەخاتەڕوو زریان حاجی : Hekar.net\nموسڵ و بەرهەم ساڵح و ئازار چەشتنی من سوورە مەرگەیی -\nبەوێنەوە… سەرۆک بارزانی سەیرانگەكانی سۆران و رواندزی بەسەركردەوە محه‌مه‌د هه‌سنانی -\nبرێت مەکگۆرک: هەموومان قەرزاری کوردین -\nدەبێ وابێ؟ بڕوا ناکەم! ئەدی چۆنە؟ سوورە مەرگەیی -\nوەزارەتی ناوخۆی عێراق دواین ئاماری قوربانیانی بەلەمە نقوومبووەکەی ئاشکرا کرد -\nفەرماندەییه‌كی پێشمەرگە: تا ئاسایشی شنگال پارێزراو نەبێت خه‌ڵكه‌كه‌ی ناگه‌ڕێته‌وه -\nیەکێتی تا کاراکردنەوەی یاسای سەرۆکایەتیی هەرێم یاری بە کات دەکات (باسنیوز) ئامانجی ئەو کارەیان ئاشکرا دەکات دیار عه‌زیز -\nسەرۆک بارزانی پەیامێکی بڵاو کردەوە لێدوان عەبدولرەحمان -\nمەسرور بارزانی: دڵسۆزی بۆ نیشتمان دەبێت لە کردەوەکانماندا ڕەنگ بداتەوە لێدوان عەبدولرەحمان -\nشێخان ….رێورسمێن هەلکرنا ئاگرێ نەوروزێ ل سەر گرێ شێخالێ شەمسا -\nئازاد جوندیانی: هه‌موو دنیا دان ده‌نێت به‌وه‌ی كه كاك مه‌سعود تاكه سه‌ركرده‌ی بێ ڕكابه‌ر و كاریزمایه -\nسلێمانی… محەمەد حەلبوسی و كۆسرەت رەسول كۆبوونەوە -\nنێچیرڤان بارزانی جه‌خت له‌سه‌ر پشتیوانیكردنی عادل عه‌بدولمه‌هدی ده‌كاته‌وه -\nمەسرور بارزانی پەیوەندییەکی تەلەفۆنی لە وەزیری دەوڵەتی حکوومەتی بەریتانیا بۆ کاروباری رۆژهەڵاتی ناوەڕاست و باکوری ئەفریقیا پێدەگات -\nھاوپەیمانان دەیانەوێت ڕۆڵی پێشمەرگە زیاتر بکەن لە ئاستی باڵا کۆبوونەوەیەک ئەنجام دراوە کارزان سەباح هەورامی -\nموسڵ و بەرهەم ساڵح و ئازار چەشتنی من سوورە مەرگەیی\nبەوێنەوە… سەرۆک بارزانی سەیرانگەكانی سۆران و رواندزی بەسەركردەوە محه‌مه‌د هه‌سنانی\nبرێت مەکگۆرک: هەموومان قەرزاری کوردین\nدەبێ وابێ؟ بڕوا ناکەم! ئەدی چۆنە؟ سوورە مەرگەیی\nوەزارەتی ناوخۆی عێراق دواین ئاماری قوربانیانی بەلەمە نقوومبووەکەی ئاشکرا کرد\nالأرشيف اختر شهر مارس 2019 (188) فبراير 2019 (263) يناير 2019 (266) ديسمبر 2018 (320) نوفمبر 2018 (327) أكتوبر 2018 (393) سبتمبر 2018 (342) أغسطس 2018 (347) يوليو 2018 (294) يونيو 2018 (187) مايو 2018 (303) أبريل 2018 (322) مارس 2018 (364) فبراير 2018 (291) يناير 2018 (313) ديسمبر 2017 (376) نوفمبر 2017 (377) أكتوبر 2017 (379) سبتمبر 2017 (354) أغسطس 2017 (439) يوليو 2017 (525) يونيو 2017 (393) مايو 2017 (460) أبريل 2017 (312) مارس 2017 (358) فبراير 2017 (377) يناير 2017 (515) ديسمبر 2016 (462) نوفمبر 2016 (486) أكتوبر 2016 (427) سبتمبر 2016 (360) أغسطس 2016 (465) يوليو 2016 (508) يونيو 2016 (555) مايو 2016 (590) أبريل 2016 (514) مارس 2016 (512) فبراير 2016 (472) يناير 2016 (466) ديسمبر 2015 (407) نوفمبر 2015 (444) أكتوبر 2015 (421) سبتمبر 2015 (493) أغسطس 2015 (345) يوليو 2015 (289) يونيو 2015 (321) مايو 2015 (429) أبريل 2015 (365) مارس 2015 (299) فبراير 2015 (231) يناير 2015 (204) ديسمبر 2014 (290) نوفمبر 2014 (232) أكتوبر 2014 (263) سبتمبر 2014 (238) أغسطس 2014 (361) يوليو 2014 (331) يونيو 2014 (468) مايو 2014 (333) أبريل 2014 (231) مارس 2014 (373) فبراير 2014 (336) يناير 2014 (352) ديسمبر 2013 (347) نوفمبر 2013 (356) أكتوبر 2013 (219) سبتمبر 2013 (373) أغسطس 2013 (493) يوليو 2013 (480) يونيو 2013 (312) مايو 2013 (284) أبريل 2013 (258) مارس 2013 (185) فبراير 2013 (148) يناير 2013 (102) ديسمبر 2012 (115) نوفمبر 2012 (94) أكتوبر 2012 (165) سبتمبر 2012 (252) أغسطس 2012 (178) يوليو 2012 (147) يونيو 2012 (143) مايو 2012 (169) أبريل 2012 (166) مارس 2012 (104) فبراير 2012 (147) يناير 2012 (127) ديسمبر 2011 (144) نوفمبر 2011 (191) أكتوبر 2011 (139)\nجەبار یاوەر زانیاری لەبارەی ناردنە دەرەوەی پێشمەرگە بریندارەکانی شەڕی داعش دەخاتەڕوو زریان حاجی\nالكاتب admin on الأحد, يوليو 15, 2018 · شاركنا الرأي\nئەمینداری گشتیی وەزارەتی پێشمەرگە، ئاماژە بە ناردنە دەرەوەی پێشمەرگە بریندارەکانی شەڕی داعش دەکات.\nفەریق جەبار یاوەر، ئەمینداری گشتیی وەزارەتی پێشمەرگە، لەبارەی ناردنە دەرەوەی پێشمەرگە بریندارەکانی شەڕی داعش بۆ دەرەوەی وڵات، بە (باسنیوز)ی راگەیاند: ”هیچ بەرنامەیەکمان نییە، مەگەر وڵاتێک بۆ خۆی داوا بکات ئەوکاتە دەیبنێرین، بەڵام تا ئێستا هیچ وڵاتێک داوای نەکردووە“.\nئەمینداری گشتیی وەزارەتی پێشمەرگە، لەبارەی دەنگۆی هێنانی پزیشکی بیانی، بۆ ناوخۆی کوردستان، ئەوەشی خستە روو، کە هیچ شتێکی وا لە وەزارەت نییە و بەرنامەی واش نییە، مەگەر خۆیان بێن، چونکە وەزارەتی پێشمەرگە بەرنامەی وای نییە هیچ بریندارێک بۆ دەرەوەی وڵات بنێرێت، یان پزیشک لە دەرەوە بهێنێت، گوتیشی: ”لەگەڵ ئەوەش زۆرجار وڵاتان خۆیان داوا دەکەن و دەڵێن تیمی پزیشکی دەنێرین، ئێمەش سوپاسیان دەکەین و شوێن و ڕێیان بۆ دابین دەکەین“.\nئاشکراشی کرد، کە زۆربەی بریندارەکان نێردراون ئەو کەسانەی ماونەتەوە، زۆر کەمن و پێوسیت بە ناردنە دەرەوەی وڵاتان ناکات، چونکە لێرە دەزگای تەندروستیی پێشمەرگە لە سلێمانی هەیە و دکتۆری باش هەیە، دەتوانن چارەسەری پێویست بکات.\nفەریق جەبار یاوەر ئەمینداری گشتیی وەزارەتی پێشمەرگە، لەبارەی دابینکردنی خەرجی چارەسەرکردنی پزیشکی بۆ پێشمەرگە بریندارەکانی شەڕی داعش، بۆ (باسنیوز)، ئاماژەی بەوەش دا، کە بە پیی فەرمانی وەزارەت کە بڕیار دراوە و پارەکە بۆ هەموویان خەرج کراوە، ئەوانەشی کەماونەتەوە دەبێ بڕیاریان لەسەر بدرێت و بێن سەردانی نەخۆشخانەکانی هەرێمی کوردستان بکەن، نووسراوی پزیشکی وەزارەتی پێشمەرگە بکەن، دەشڵێت: ”ئەگەر وەزارەتی پێشمەرگە بڕیار بدەن کە چارەسەر بکرێ، ئەوکاتە ئێمە نووسراو بۆ ئەنجومەنی وەزیران دەکەین“.


ساڵيادى هەڵوەشاندنەوەی ریفراندۆم لەلایەن دادگای باڵای فیدرڵی عێراق (نهێنی شاراوە) – Standard Kurd\nلەلایەن ستاندار Posted on تشرینی دووه‌م 21, 2018 تشرینی دووه‌م 21, 2018 6983 جار بینراوە 0 سەرنج\nنهێنی شاراوە لە بارەی ساڵيادى هەڵوەشاندنەوەی ریفراندۆم لەلایەن دادگای باڵای فیدرڵی عێراق، بۆردی توێژینەوەی دەزگای ستاندەر چەند خاڵێكی یاسایی و سیاسی نهێنی بڵاودەكاتەوە.\nدوابەدوای ئەنجامدانی ڕیفراندۆمەکەی ھەرێمی کوردستان لە ڕۆژی ٢٥ ی ئەیلولی ٢٠١٧، پارساڵ لە رۆژی ٢٠/١١/٢٠١٧ دادگای فیدراڵی بڕیاری ھەڵوەشاندنەوەی ئەنجامی ریفراندۆمی ھەرێمی کوردستانی دەرکرد (لەخوارەوە دەقەکەی ھەیە)، بە واژۆی ھەر (٩) ئەندامەکەی دادگا، رۆژی دواتر کە ٢١ی مانگ بو بڵاوکرایەوە کە ساڵێک لەمەوبەر.\n1. ئەو داوایانەى کە لە دادگای باڵای فیدراڵی بە ژمارەکانی (٨٩ و ٩١ و٩٢ و ٩٣ /٢٠١٧) تۆمارکراون. داواى ژمارە (91) دژی مسعود بارزانی بوو، داوای (93) دژی پارێزگاری كەركوك بوو، ماددەی دژی مسعود بارزانی بریتی بوو لە فەرمانێكی ئیقلیمی ژ: 106 رۆژی 9/6/2017 بو.\n2. ئەوانەی ناویان هاتوە لە خاڵی یەكەم دەبو ئامادەبن لە داگای فیدراڵی بۆ بەرگریكردن لە خۆیان و لە ریفراندۆمەكەش، كەچی نەخۆیان نە پارێزەریان ئامادەنەبون كە وەك لە (مادة 4/ مرحلة المرافعة) هاتوە، بۆیە كەیسی ریفراندۆم زۆر خراپ دۆڕا.\n3. بەپێی ئەو بەڵگەنامە (ناوەخۆیی و نێودەوڵەتی) كە لای دەزگای ستاندەر هەبوە. دەتواندرا لە دادگای فیدراڵی كەیسی (مافی چارەنوسی كوردستان) بیباتەوە.\n4. دادگای فیدراڵی پشتی بە مادەی 4ی دەستور بەستبو، دەزگای ستاندەر لە توێژینەوە (ریفراندۆمی كوردستان بەپێی یاسای نێودەوڵەتی)ی پێش ئەنجامدانی ریفراندۆم ئاماژەی بەو مادەیە و سزاكان كردبوو كە رووبەڕووی ریفراندۆم دەبێتەوە.\n5. هەر (9) ئەندامەكەی دادگای فیدراڵی بە ئەندامە كوردەكانیشەوە واژوویان لەسەر بڕیاری هەڵوەشانەوەی ریفراندۆم كرد، كە دوو ئەندامیان نوێنەری حیزبەكانی دەسەڵاتدار لە هەرێمی كوردستان بوون.\n6. دەسەڵاتدارانی هەرێم بێهەڵوێستانە ملكەچی بڕیارەكانی دادگای فیدراڵی بوون. بە سێ قۆناغ:\nقۆناغی دووەم: سەرۆکایەتی حکومەتی ھەرێمی رایگەیاند رێز لە بڕیارەکەی دادگای فیدراڵی دەگرین بەڵام لەلایەن بەغدا ديسان قبوڵ نەکرا، ڕایانگەیاند پێویستە بڵێن پابەند دەبین.\nقۆناغى سێیەم: حکومەتی ھەرێم پابەند بونی خۆی بە ھەڵوەشاندنەوەی ئەنجامەکانی ریفراندۆم دەربڕی.\n7. بەپێی راوێژ لەگەڵ یاساناسی نێودەوڵەتیەكان بەرازی بونی دەسەڵاتی كوردی بەو بڕیارانەی داگای فیدراڵی هەر ریفراندۆمەكەی هەڵنەوەشاندەوە، بەڵكو هەر ریفراندۆمێكی تر لە ئایندە دابكرێت سوتاوە (بە ناقانونی هەژمار دەكرێت). هەروەها رازی بونە بەو داگیركردنەوەی ناوچە دابڕێنراوەكان.\n8. لە مادەی 4ی بڕیارەكانی داداگای فیدراڵی بڕی (400000) هەزار دینار كەوتە ئەستۆی حكومەتی هەرێم بۆ حەقی پارێزەران كە دەكەوێتە ئەستۆی لایەنی دۆڕاو لە دادگا. بەو بڕە پارە دراوە لە لایەن دەسەڵاتی هەرێمەوە، بەڵام تا ئێستا نەزانراوە كێ پێی هەڵساوە و ناوی پارێزەرەكە چییە.\nبۆچی سەركردایەتی ریفراندۆم هەڵوەشایەوە؟ بەفشاری چ لایەك بوو؟ بۆچی ئەنجومەنی سەركردایەتی كورد داش عێراق دروستكرا؟\nبۆچی بەچەند سەعاتێك 51%ی خاكی كوردستان لە كەركوك تا شەنگال بەبێ شەڕ هەموی تەسليكرا؟\nبڵاوکراوەی پێشووسەردانەكەی مەسعود بارزانی بۆ بەغدا بۆ رۆژی پێنج شەمە دوارخرا\nبڵاوکراوەی نوێتربەپەلە: نهێنی گرینگ سەبارەت بەسەردانەکەی مسعود بارزانی بۆ بەغدا


په‌رله‌مانتارێك: ناونه‌هێنانی حكوومه‌تی هه‌رێم له‌لایه‌ن عه‌بادییه‌وه ته‌نیا كارتی فشاره\nناونه‌هێنانی حكوومه‌تی هه‌رێمی كوردستان له‌لایه‌ن حه‌یده‌ر عه‌بادی لێكدانه‌وه‌ی جیاوازی بۆ كراوه، په‌رله‌مانتارێكی پێشووی عێراق ده‌ڵێ مانای وا نییه كه حكوومه‌تی هه‌رێمی كوردستان شه‌رعیه‌تی نه‌ماوه، به‌ڵكو ته‌نیا كارتێكی فشاره و تا هه‌ڵبژاردنه‌كانی داهاتوو، حكوومه‌تی ئێسته شه‌رعییه.\nئه‌مڕۆ یه‌كشه‌م، سامی ئه‌ترووشی ئه‌ندامی پێشووی په‌رله‌مانی عێراق به "وشه"ی راگه‌یاند، حكوومه‌تی هه‌رێمی كوردستان به سیفه‌تی فه‌رمی و له‌سه‌ر داوای حكوومه‌ت و سه‌رۆك وه‌زیرانی عێراق سه‌ردانی به‌غدای كردووه و به‌شداری له كۆبوونه‌وه فه‌رمییه‌كان كردووه كه ئه‌مه‌ش به مانای شه‌رعیه‌تبوونی حكوومه‌تی هه‌رێمی كوردستان داده‌نرێت، ته‌نانه‌ت ئه‌گه‌ر به‌غدا ناوی هه‌رێمی كوردستانیش نه‌هێنێ.\nدوێنێ شه‌موو، له سه‌ردانه‌كه‌ی نێچیرڤان بارزانی سه‌رۆكی حكوومه‌تی هه‌رێمی كوردستان بۆ به‌غدا و كۆبوونه‌وه له‌گه‌ڵ حه‌یده‌ر عه‌بادی سه‌رۆك وه‌زیرانی عێراق، وێڕای گفتوگۆ له‌سه‌ر كێشه‌كانی هه‌رێم به ناوی حكوومه‌تی هه‌رێمی كوردستانه‌وه، به‌ڵام عه‌بادی ئاماده نه‌بوو ناوی هه‌رێمی كوردستان بهێنێ و شانده‌كه‌شی وه‌ك شاندی حكوومه‌ت نه‌ناساند.\nئه‌و په‌رله‌مانتار ده‌ڵێ، بۆ هیچ كه‌س و لایه‌نێك نییه باس له شه‌رعیه‌تبوونی حكوومه‌تی هه‌رێمی كوردستان بكات، چونكه حكوومه‌تی هه‌رێم له په‌رله‌مانی كوردستان سه‌رچاوه‌ی گرتووه كه نوێنه‌ری خه‌ڵك و سه‌رچاوه‌ی یاسادانانه، هه‌ر به په‌رله‌مان و خه‌ڵكیش شه‌رعیه‌تی نامێنێ.\nناونه‌هێنانی حكوومه‌تی هه‌رێمی كوردستان له‌لایه‌ن عه‌بادییه‌وه ته‌نیا كارتێكی فشار بووه و ده‌بێته سه‌ره‌تایه‌ك بۆ ده‌ست پێكردنی گه‌ڕێكی نوێی دانوستان له نێوان به‌غدا و هه‌ولێر و له رووی ناوه‌ڕۆكه‌وه حكوومه‌تی عێراق به سیفه‌تی فه‌رمی و یاسایی و ده‌ستووری ددانی به حكوومه‌تی هه‌رێمی كوردستان ناوه، ئه‌ترووشی وای گوت.\nله درێژایی قسه‌كانیدا رای گه‌یاند، پێویسته دانوستان و گفتوگۆ له نێوان به‌غدا و هه‌ولێر ده‌ست پێ بكاته‌وه، خه‌ڵك له عێراق و هه‌رێمی كوردستان چاوه‌ڕێی ئه‌وه ده‌كه‌ن كێشه‌ی نێوان هه‌ردوولا چاره‌سه‌ر بكرێت، بۆ ئه‌وه‌ی جارێكی تر ژیانێكی نوێ بگه‌ڕێته‌وه نێو ئه‌وان و ته‌نگژه‌كان كوتایان بێت.\nله‌باره‌ی هه‌ڵبژاردنه‌كانی عێراق و رۆڵی كورد، ئه‌ترووشی گوتی، له‌م كات و ساته‌دا، بوونی ده‌نگ و ره‌نگی كورد له په‌رله‌مانی عێراق و حكوومه‌تی عێراقدا كاریگه‌ری زۆری هه‌یه بۆ ئه‌وه‌ی چاره‌سه‌ری كێشه‌كان بكرێت.


گۆڤارێکی ئەمریکی لە ڕاپۆرتێکدا سێ سیناریۆی دەربارەی چارەنووسی کیم جۆنگ ئۆن، سەرۆکی کۆریای باکور خستەڕوو پاش ئەوەی ناوبراو ماوەیەکە لەسەر شانۆی حکومڕانی ئەو وڵاتەدا دیارنەماوە.\nگۆڤاری "فۆڕن پۆڵسی" ئەمریکی لە ڕاپۆرتێکدا باسی لە سێ سینارێو کردووە دەربارەی چارەنوسی کیم جۆنگ ئۆن، سەرۆکی کۆریای باکور و چارەنوسی ئەو وڵاتە لە ئەگەری مردنی ئۆندا.\nدەرکەوتنەوە بۆ جارێکی تر\nبەگوێرەی فۆڕن پۆڵسی، سینارێۆی یەکەم ئەوەیە ئۆن لە نەخۆشییەکەی چاکبێتەوە و جارێکی دیکە دەسەڵات بگرێتە دەست، ئەگەریش هەیە ئۆن بە مەبەستی خۆپارێزی لە ڤایرۆسی کۆرۆنا خۆی حەشاردابێت، یاخود بۆ ئەوەیە کاردانەوەی نەیارەکانی لە ناوخۆ و دەرەوەی کۆریا تاقیبکاتەوە لەسەردیارنەمانی.\nدیارنەمان بۆ ماوەیەکی درێژتر\nسیناریۆی دووەم بەگوێرەی گۆڤارەکە ئەوەیە ئۆن بۆ ماوەیەکی درێژتر دیارنەمێنێت و نەتوانێت دەسەڵاتەکانی بەکاربهێنێت، ئەوەش وابکات ڕێگە خۆش بکات بۆ سەرهەڵدانی ململانێی ناوخۆیی و کێبرکێ لە سەر گرتنەدەستی دەسەڵات لەو وڵاتە بە جۆرێک خۆشکەکەی کە ئەویش لە سیییەکانی تەمەنیدایە ببێت بەجێگرەوەی براکەی کە ئەوەش وادەکات مەترسییەکان بەڕووی ئەو وڵاتەدا زیاتر بێت، چونکە لە مێژووی حکومڕانی کۆریای باکوردا هیچ ژنێک ئەو وڵاتەی بەڕێوە نەبردووە.\nڕاگەیاند مردنی ڕابەر\nسیناریۆی سێهەم جەختلەوەدەکاتەوە کە ئۆن مردبێت بەڵام بۆ ئەوەی ڕێکارەکانی ئامادەکردنی ئەو کەسی کە دەبێتە جێگرەوەی ئۆن تەواو بێت، ڕاگەیاندنی هەواڵی مردنەکەیان دواخستووە.\nئەوەشخراوەتەڕوو، ئەگەر سینارێوی سێهەم هاتەکایەوە ئەوا گریمانەی داڕوخانی سیستمی کۆریای باکور لاواز دەبێت چونکە کۆریای باکور سەرباری کێشە ناوخۆییەکان و دەرەکییەکانی، بەڵام مۆرکێکی دامەزراوەیی وەرگرتووە.\nکیم جۆنگ ئۆن، تەمەنی 36 ساڵە ولە ساڵی 2011 وەک جێگرەوەی باوکی دەسەڵاتی لە کۆریای باکور گرتووەتە دەست، ماوەی زیاتر لە هەفەتەیەکە لەسەر شانۆی دەسەڵات و بۆنە گشتییەکاندا کە پێشتر بەشداری دەکرد دیارنەماوە، بەهۆی ئەوەی کۆریای باکور وڵاتێکی داخراوە بە ڕووی دەزگاکانی ڕاگەیاندندا بۆیە گریمانەکانی هۆکاری دیارنەمانی ناڕوونن.\nهەفتەى پێشوو ئاژانسی هەواڵیی ڕۆیتەرز چین تیمێکی پزیشکی ناردووە بۆ کۆریای باکور بۆ چاودێریکردنی دۆخی تەندروستی کیم.


هەوڵێكـ بۆ خوێندنەوەی ئەو دیوی پێشنیارەكەی عەدنان عوسمان !\n... عەدنان عوسمان پەرلەمانتاری خولی پێشووی پەرلەمانی كوردستان و ئەندامی دیارو باڵای سەركردایەتی بزوتنەوەی گۆڕان لە وتارێكدا پێشنیاری ئەوه دەخاتەڕو هەرێمی ( سلێمانی ، كەركوكـ ، هەڵەبجە ) دروست بكرێت ، گوایە بەم هەنگاوە سەقامگیری و ئاشتی و ئارامی سیاسی و كۆمەڵایەتی بەدوایدا دێت و لەوێشەوە دەبێتە هەوێنی دەوڵەتی فیدراڵی كوردستان ! هەر ئەم هاوڕێ عەدنانە لە هەڵوێستیكی چاوەڕوانەكراودا بیرۆكەی پێكهێنانی یەكەی (90)ی كرد بۆ گۆڕان هاوشێوەی یەكەكانی (70 و 80) یەكێتی و پارتی ! ئەگەر چی لەسەردەمی كاری پەرلەمانتاریدا یەكێتی و پارتی بەوە تۆمەتباركرد كە هەردوولا خاوەنی میلیشیای تایبەت بەخۆیانن ! بێ گومان پێشنیاری یەكەی (90) بۆ گۆڕان و جیاكردنەوەی (سلێمانی ، كەركوكـ ، هەڵەبجە) لە هەولێر و دهۆكـ پێشنیاری هەر حزبێكی تر و لەزاری هەر كەسێكی بوایە یەكەمیان بەئەندازیاری شەڕی ناوخۆ و ئەویتر بە دابەشكردن و كەرتكردنی نێوماڵی كورد تۆمەتبار ئەكراو ڕەنگە بڕیاری لەسێدارەدانی بۆ دەركرابا ! بەهەر حاڵ لێرەوە دەچینەوە سەر ناونیشانی وتارەكەو هەنگاوێ لە بزوتنەوەی گۆڕان نزیكـ دەبینەوە :\n1- ئەم پێشنیارەی هەڵسوڕاوی گۆڕان ئەوەمان پێ دەڵێ كە بزوتنەوەی گۆڕان سەرباری ئیدیعاو دروشمە گەورەكانی كە وەكـ حزبێكی خاوەن پرۆژەو تێڕوانینی ستراتیژی بۆ ئێستا و داهاتووی هەرێمی كوردستان ، وەلێ بەم پێشنیارە ئەم بزوتنەوه چالاكـ و بزێوەی بوارەكانی سیاسی و كۆمەڵایەتی و فیكری و جەماوەری لەحزبێكی گەورەو خاوەن پرۆژەو دیدو تێڕوانینی گشتگیرو هەمەلایەنە بچوكـ دەكاتەوە بۆ حزبێكی ناوچەیی و لە چوغزێكی دیاریكراوو جوگرافیایەكی سنوورداردا دەهێڵێتەوە ، لێرەشدا ئەم خۆبچووكردنەوەو چوون بەیەكدا‌ی گۆڕان بە ڕیشەداكوتان و لەبنەهاتنی پارتی دەكاتە پاساو له ناوچەكانی زۆنی زەرد !\nبەداخەوە بیركردنەوەیەكی لەم چەشنە دان پێدانانێكی ئاشكرایە بەبەهێزو دەسەڵاتی پارتی و كشانەوەی گۆڕانە لەبەردەم هەژموونی حزبێكـ كە هەمیشە بەوە دەناسرا ، بە فراوانبوونی مەوداكانی ئازادی و كرانەوه بەڕووی میدیای ئازاد و جێگێربوونی زیاتری پایەكانی دیموكراسی ، ئەم حزبە بەحوكمی ئەوەی كاراكتەرو دامەزرێنەرانی سەرەكی لە خێڵ و بنەماڵه سەرچاوەی گرتووە پێش ئەوانیتر بەرگە ناگرێ و بەتەختی زەویدا ئەكەوێ !\nدیسان بەدیویكی تردا خزمەتێكی باش و بێ تێچوون و سەرئێشە بەبەرنامەو پلان و ئەجیندای پارتی ، كەزیاتر لەجاران پێ ڕابكێشێ و گۆڕەپانەكەی بەتەنها بۆ چوڵ بكرێت ! لێرەوە ئەبێ ئەو حەقیقەتە بخرێتە ڕوو كە ئەم بیركردنەوەیە خاڵی جەوهەری و خۆڕاگری و پشوودرێژیی یەكگرتووی ئیسلامیی كوردستانە لەوانیتر ، كە هەمیشە لە هەڵوێست و سیاسەتەكانی ڕابووردوویدا و لە لێدوانی ئەمیندار و سەركردەكانی ئەم حزبە زیاتر لەبۆنەیەكـ جەختیان لەسەركردۆتەوە كە هێشتا ڕێگاكە دوورەو سەرەتای هەنگاوەكانی چاكسازیە لەهەرێمی كوردستان ، ئەمەش بەرەو ئەو قەناعەتمان ئەبات كە بەشێكـ لەدیوی ناوەوەی هەندێ لەسیاسەت و هەڵوێستی حزبەكانی تر بەرانبەر بەهەڵوێستە واقیعی و شێلگیریەكانی یەكگرتوو ، جگە لەموزایەدەی حزبی و خۆڵكردنە چاوی جەماوەر ڕاكردنە بووە لە گۆڕەپانی ململانێ و خۆدزینەوەو گەڕان بووە بەدوای دەرفەت و هەلێكدا تیایدا خۆیان بەسەر لایەكدا ساغبكەنەوەو قەناعەت بەخۆیان بكەن كە چیتر نایانەوێ لەناوچەكانی ژێر دەسەڵاتی پارتی درێژە بەخەباتی مەدەنی بدەن و توانای ڕووبەڕووبونەوەی ئەو هەموو فشارەی پارتی ناگرن ، ڕەنگە ئەمە دەرەنجامی خێرای هەڵوێستی گۆڕان بێ كە جار جار كۆبوونەوەو دیداری وەفدەكانی پارتی ڕەددەكاتەوە ، هەر بۆیە واباشترە زۆنی زەرد بەتاپۆكراوی بۆ پارتی بە جێبێڵن !\n2- ئەگەر ئەمە تێڕوانین و بیركردنەوەی عەدنان عوسمان بێ وەكـ كەسێكی ڕۆشنبیر و دەستەبژێری نێو بزوتنەوەی گۆڕان ، كەواتە ئەوەش ڕاستە كە ئەم بزوتنەوەیە جۆرێكـ لەئیشكال هەیە لە چۆنیەتی دەستبردن بۆ چارەسەركردنی گرفتەكان و ئیدارەدانی ململانێی و دۆزینەوەی دەرچە بۆ دەربازبوون لە ڕێگرو لەمپەرەكانی بەردەم دروشم و بانگەشەكانی ئەو حزبە ، سادەترین خوێندنەوە بۆ ئەم هەڵوێستە غیابی هەناسەیەكی قووڵ و مەودادرێژە بۆ ناسینی چەمكی چاكسازی و حیساب نەكردن بۆ كات و تێچوونی میكانیزمە گەورەكانی گۆڕانكاری و پێشخستنی پرۆسەی دیموكراسی و بەسیستمكردنی جومگەكانی دەسەڵات و دامو دەزگاكانی حوكمڕانی لەهەرێمێكی وەكـ كوردستان سەرەڕای هەڕەشەو مەترسیەكانی چواردەور هەردوو حزبی دەسەڵاتدار هەنوز بەعەقڵێتی شۆڕشگێڕی و شەرعیەتی شاخ و شار حوكم دەكەن ! ڕەنگە حیساب نەكردن بۆ واقیع و باش نەخوێندنەوەی عەقڵێتی پارتی و كاردانەوەی ئەو حزبە لەهەڵوێستە هەستیارەكاندا پاشخانی ئەم بیركردنەوەیە بێ كە تەواوی كوردستان و بزوتنەوەی گۆڕانی تووشی شۆككرد ، كاتێ بەبڕیارێكی حزبی و بە فەرمانی مەكتەبی سیاسی پارتی ڕێگری كرا لە چوونەوەی سەرۆكی پارلەمان بۆ ناو هۆڵی پارلەمان و پەكخستنی ئەو دەزگا شەرعیەی كە بەدەنگی هاوڵاتیان و لەپرۆسەیەكی هەڵبژاردندا پێكهێنرا ، دواتریش لەهەڵوێستێكی تری هاوشێوەداو وەلێ ئەم جارەیان به فەرمانێكی دووقۆڵی ( حزب و حكومەت ) تیمی وەزاری بزوتنەوەی گۆڕان لەحكومەتی هەرێم كە ژمارەیان پێنج وەزیر بوون مۆڵەتدران و ڕەوانەی ماڵەوە كران !\nلەبەرانبەر ئەم دوو هەڵوێسته سەختەی پارتیدا بزوتنەوەی گۆڕان وەكـ لایەنەكانی تر جگە لە دەركردنی ڕاگەیەنراوی ئیدانەو سەركۆنەكردن هیچ كاردانەوەیەكی تری بەدوادا نەهات ! لەئەنجامی ئەو ڕێگریەی پارتی تا ئێستاش شاری هەولێرو زۆنی زەرد قەدەغەیە لەگەشت و سەردانی سەرۆكی پارلەمان و بۆ وەزیرەكانیش هێشتا لەنێوان كشانەوەو مانەوە لەماڵەوە تیاماون و یەكلایی نەكراوەتەوە ! هەروەها بەبڕوای بەندە یەكێكی تر له ئیشكالی گۆڕان بۆ داهاتوو كە ڕووبەڕووی دەبێتەوە ناسنامەی فیكری ئەم حزبەیە ، ئەوەش پاش ئەوەی كە لە كەش و هەوایەكی هێمن و سەقامگیری سیاسی و كۆمەڵایەتی كوردستاندا ، ئەگەر ئەم حزبە گۆنگرە ببەستێ چ جۆرە ناسنامەیەكـ بەخۆی ئەدا ! ئاخۆ حزبێكی عەلمانی ئەبێ بەبەشداری كاراو كاریگەری ئیسلامیەكانی ناو گۆڕان ، یاخود ئیسلامیی ئەبێ بەدەستەی دامەزرێنەرانی عەلمانیەكانی ناو گۆڕان ، یاخود لەسەر چ بنەماو فۆرمێكی ڕۆژهەڵاتی پێڕەوی ناوخۆی ئەو حزبە جارێكی تر شرۆڤە دەكرێت و دادەڕێژرێتەوە !\n3- ئەگەر ئەم پێشنیارەی عەدنان عوسمان لەهەناوی بەرنامەو بیركردنەوەی خودی گۆڕانەوە هاتبێ و بڕیاری بە هەرێمی بوونی سلێمانی لێ بخاتەوە ، چ گەرەنتیەكـ هەیه بۆ گۆڕان بەوە ڕازی دەبێ كە یەكێتی بۆی دیاری دەكات ، ئاخۆ ئەزموونی پارێزگاری سلێمانی و پشكەكانی گۆڕان لە پارێزگاكانی هەڵەبجەو ئیدارەكانی گەرمیان و ڕاپەڕین دوبارە نابێتەوە ؟! ئاخۆ لەسەر چ بنەماو ڕێكەوتنێكـ ئەتوانن پێكەوە حوكمڕانی ئەم دەڤەرە بكەن ؟ ئایا چارەنووسی ڕێكەوتنەكەی نێوان گۆڕان و یەكێتی بەكوێ دەگات بەئێستاشەوە جگە لەیەكـ خاڵی سەرەتایی تەواوی بەندەكانی ناو ڕیكەوتنەكه وەكـ خۆی بەنووسراوی ماوەتەوە !؟ بێ گومان هەمان پرسیار ڕوو لە ڕێكەوتنە ستراتیژیەكەی نێوان یەكێتی و پارتی دەكات ! ئاخۆ بەچ زمانێكی دیبلۆماسی گۆڕان و یەكێتی ئەتوانن پارتی بەم واقیعه تازەیە قایل بكەن ؟ ئایا بژاردەی دەستبردن بۆ چەكـ و پێكهێنانی یەكەی ( 90 ) نابێتەوە ئەمری واقیع ؟ ڕۆڵی وڵاتانی چواردەور و مامەڵەی ناوەند لەگەڵ ئەم دوو هەرێمە چۆن ئەبێ ؟ چارەنوسی پرسی ڕیفراندۆم و خەونی بەدەوڵەت بوون چی لێدێ ؟ حكومەت و پۆستەكانی ناو حكومەت چۆن دابەش دەكرێت ؟ ئەمانەو وەڵامی چەندین پرسیاری تر لە دووتووێی ڕووداوو پێشهاتەكانی ڕۆژانی داهاتووە ... !


ئێلهان تانر: ئاکەپە دەخوازێت لە ڕێی دروستکردنی قەیرانەوە ڕەوشی ڕیفراندۆم بەلای خۆیدا بشکێنێتەوە\nی مانگی سێ ١٣, ٢٠١٧\nیەکەمین جارە تورکیا بکەوێتە ئەم جۆرە ڕەوشەوە و ڕێگە نەدرێت وەزیری دەرەوەی تورکیا بچێتە ناو خاکی وڵاتێکی هاوپەیمانیەوە و یانیش پۆلیسی وڵاتێکی دۆست ڕێ لە وەزیرێکی حکومەتی تورکیا بگرێت لەوەی بچێتە کونسوڵخانەی تورکیاوە.\nئێلهان تانر، نوسەر و ڕۆژنامەوانی تورک دەڵیت پێشتر ئەمستردام تورکیای ئاگادار کردۆتەوە لەوەی وەزیرەکان با دوای هەڵبژاردنەکان لە هۆڵەندا سەردان بکەن نەک لە پێش هەڵبژاردندا و دەشڵێت سەرەک وەزیری تورکیاش ڕۆژی شەشی ئەم مانگی سێیە لە تەلەفزیۆندا وتوویەتی کە هیچ وەزیرێک نانێرێت بۆ هۆڵەندا، بەڵام لەم دوو سێ ڕۆژەی ڕابردوودا شتەکان گۆڕانیان بەسەردا هات.\nئێلهان تانر کە سەرنوسەری ڕۆژنامەی (واشنتۆن هەتی )یە دەڵێت پەیوەندییەکانی تورکیا و یەکێتی ئەوروپا و هەروەهاش تورکیا و وڵاتانی تری ڕۆژئاوا لە ڕۆژانی خۆپیشاندانەکانی ساڵی 2013 ی ئەستانبوڵەوە پشێوی تێکەوتووە و لە پاش هەوڵی کودەتا سەرنەگرتووەکەی مانگی حەوتی ساڵی ڕابردووەوە خراپتر و خراپتر بووە و سەرۆکی تورکیاش بەردەوام گازەندەی زۆری کردووە کە ئەوروپا جودابیرانی تورکیا رادەستی ئانکەرە ناکاتەوە.\nڕۆژنامەوان ئێلهان دەڵێت جیهانی ڕۆژئاواش ڕەخنەی لە سیاسەتەکانی ئەردۆغان هەیە بە تایبەتیش لەو سیاسەتە سەرکوتکارانەی بەرامبەر کورد هەیەتی وەک ئەوەی لە ڕاپۆرتەکەی ئەم دواییەی نەتەوە یەکگرتووەکاندا تیشکی خراوەتە سەر.\nسەبارەت بە پرسی ئەنجامەکانی ڕیفراندۆم لەسەر پرسی هەموارکردنەوەی دەستوری تورکیا ڕۆژنامەوان ئێلهان دەڵێت ئەگەر هەوڵەکانی ئاکەپە شکست بێنێت ئەوا دۆڕانێکی گەورە دەبێت بۆ ئەردۆغان و گۆڕانکاریش بە دوای خۆیدا دێنێت و تورکیایەکی جیاواز لە خواستە دەسەڵاتدارێتییەکەی ئەردۆغان دێتە ئاراوە و بۆ ئەوروپاش هەواڵیکی دڵخۆشکەر دەبێت.\nلەسەر بنچینەی وتووێژەکەی لەگەڵ ئێلهان تانر سەرنوسەری ڕۆژنامەی (واشنتۆن هەتی ) بەڵێن ساڵح ڕاپۆرتێکی ئامادەکردووە.\nڕاپۆرت لەسەر بنچینەی لێدوانەکانی ڕۆژنامەوان ئێلهان تانر


دووکەس هێرش دەکەنە سەر کاسبکارێک و بڕێکی زۆر پارەی دەبەن – لڤین پرێس\nڕاگەیاندن و پەیوەندیەکانی بەڕێوەبەرایەتی پۆلیسی ڕاپەڕین،ئەمڕۆ ( دووشەممە، ٢١ی حوزەیرانی ٢٠٢١ ) لە هەژماری فەرمی خۆی لە تۆڕی کۆمەڵایەتی فەیسبووک ڕایگەیاندووە،” پێش نیوەڕۆی ئەمڕۆ هێزەکانمان ئاگادار کرانەوە کە دوو کەسی نەناسراو لەناو بازاڕی قەڵادزێ هێرشیان کردۆتە سەر کاسبکارێک بەناوی ( ڕ . ح . ر ) کە دوکانی کەمالیاتی هەیە و دەستبەجێ گەشتنە شوێنی ڕوداوەکە و ڕێوشوێنی یاسایی گیرایە بەر”.\nئاماژە بەوەیشدراوە،” بەوتەی خۆی “بڕی ٤٢٧٠٠ دۆلاری ئەمریکی و ١٩،٧٠٠،٠٠٠ دیناری عێراقی لابووە کە هی قەرز بووە و ویستوویەتی لە دوکانەکەی خۆیدا بیداتەوە بە خاوەن قەرز، بەڵام پاش ئەوەی کەمێک سەرقاڵ بووە ٢ کەسی دەمامکدار پەلاماریان داوە و وێڕای بریندارکردنی سەرجەم پارەکانیان لێ سەندووە و پاشان ڕایانکردووە”.\nلە کۆتایی ڕاگەیەندراوەکەدا هاتووە،” لەئێستادا لێکۆڵینەوەی ورد لەڕووداوەکە دەستی پێکردووە و بەڕێز دادوەریش بە ماددەی ٤٠٦/ ٣١ لە یاسایی سزادانی عێراقی بڕیاریدا بە دەستگیرکردنی تۆمەتبارەکان. لێکۆڵینەوەش لە ڕوداوەکە بەردەوامە”.


عومه‌ر عینایه‌ت: له%90ی پرۆژه‌کانی سه‌رجه‌م وه‌زاره‌ته‌کان وه‌ستاون و قاسه‌ی حکومه‌ت خاڵی‌یه.\nی مانگی ده ٠٥, ٢٠١٤\nئه‌ندازیار و ئه‌ندام په‌رله‌مانی هه‌رێمی کوردستان سه‌رۆکی لیژنه‌ی شاره‌وانی و گه‌شتووگوزار و ئاسه‌واره‌کان ده‌ڵێت: له‌کوردستان بوودچه بۆ پرۆژه‌ی زۆر حه‌یاتی نه‌بێت خه‌رج ناکرێت، زۆرینه‌ی ئه‌و پرۆژانه‌ش ئیشکردنیان ڕاگیراوه، له‌ئێستاشدا حکومه‌تی هه‌رێمی کوردستان له‌سه‌رجه‌م وه‌زاره‌ته‌کانیدا زیاتر له 300$ ملێۆن دۆلاری ئه‌وبه‌ڵێنده‌رانه قه‌رزاره.\nسه‌باره‌ت به‌پاره‌ی فرۆشتنی نه‌وت له‌به‌نده‌ره‌کانی تورکیاوه و له‌به‌نده‌ری جیهانه‌وه ده‌ست حکومه‌تی هه‌رێم ده‌که‌وێت و ده‌ست وه‌زاره‌تی سامانه سروشتیه‌کان ده‌که‌وێت و له‌ڕێگه‌ی ئه‌ویشه‌وه ده‌درێته وه‌زاره‌تی دارایی، ده‌ڵێت: به‌شی نه‌ک پرۆژه‌کانی وه‌به‌رهێنان و به‌ڕیوه‌بردنی کوردستان ناکات، به‌شی بوودجه‌ی مووچه‌خۆرانیشی ناکات، هه‌رێمی کوردستان و عێراق وڵاتێکن پشتیان به‌داهاتی نه‌وت به‌ستوه، کشتوکاڵ و پیشه‌سازی و گه‌شتیاری ئه‌مانه هه‌مووی پشت گوێخراون.\nده‌شلێت: حکومه‌تی هه‌رێم نه‌یتوانیوه زیره‌کانه مامه‌ڵه‌بکات، زیاتر له 1 ملێۆن و 600 هه‌زار مووچه‌خۆر له‌کوردستاندا هه‌یه، مووچه‌خۆره‌کانیش به‌هۆی کاریگه‌ری هه‌ڵبژاردنه‌کانه‌وه بوونه‌ته مووچه‌خۆر.


لیژنه‌ی رێستۆرانته‌كان ئاماری 10 مانگی رابردوو بڵاو ده‌كاته‌وه\nبه پێی ئاماری لیژنه‌ی رێستۆرانته‌كان له ماوه‌ی 10 مانگی رابردوودا له سنوری شاری سلێمانی (394) رێستۆرانت به‌هۆی پابه‌ندنه‌بوون به مه‌رج و رێنماییه‌كانه‌وه رووبه‌رووی سزای ماددی كراوه‌ته‌وه، و سه‌رۆكی لیژنه‌كه‌ش رایده‌گه‌یه‌نێت له ئه‌گه‌ری دووباره‌كردنه‌وه‌ی سه‌رپێچییه‌كاندا مامه‌ڵه‌ی یاساییان له‌گه‌ڵدا ده‌كرێت.\nله ئاماره‌كه‌دا هاتووه لیژنه‌ی رێستۆرانته‌كانی سه‌ربه لیژنه هاوبه‌شه‌كانی قائیمقامییه‌تی سلێمانی له ماوه‌ی 10 مانگی رابردوو دا له به‌رواری 1/1 تاوه‌كو 1/11/2015، (1360) سه‌ردانی بۆ رێستۆرانت و هۆتێل و چێشتخانه‌كانی سنوری شاری سلێمانی ئه‌نجامداوه و له‌و سه‌ردانه‌نه‌شدا به‌هۆی پابه‌ند نه‌بوون به مه‌رج و رێنماییه‌كانه‌وه پسوڵه‌ی سه‌رپێچی بۆ (394) شوێن كراوه.\nله‌باره‌ی ئاماره‌كه‌وه سامان عمر سه‌رۆكی لیژنه‌ی رێستۆرانته‌كان رایگه‌یاند: له‌و ماوه‌یه‌دا به هۆی پابه‌ندنه‌بوونی به‌شێك له رێسۆرانته‌كانه‌وه (36) شوێن داخراون و (11) شوێنی تریش رووبه‌رووی دادگا كراوه‌ته‌وه.\nسه‌رۆكی لیژنه‌كه ووتیشی له درێژه‌ی سه‌ردانكردنمان بۆ رێسۆرانت و شوێنه گشتییه‌كان رێنماییی پێویسیان پێده‌درێت و له كاتی هه‌بوونی سه‌رپێچیدا ئاگادارده‌كرێنه‌وه تاوه‌كو پابه‌ندی مه‌رج و رێنماییه‌كان بن و له ئه‌گه‌ری دووباره‌كردنه‌وه‌ی سه‌رپێچیكانیشدا مامه‌مه‌ڵه‌ی یاساییان له‌گه‌ڵدا ده‌كرێت.\nسامان عمر ئه‌وه‌ی خسته‌روو له‌لایه‌ن لیژنه‌كه‌یانه‌وه ده‌ست گیراوه به‌سه‌ر بڕی 22 تۆن و 588 كیلۆگرام خۆراك و گۆشتی خراپبوو، كه شیاوی خواردن و به‌كارهێنان نه‌بوون و به فه‌رمانی قائیمقامی سلێمانی له‌ناوبراون.